text:
"Туймазыбыяла" халыҡ-ара бәйләнештәрен үҫтерә
"Туймазыбыяла" асыҡ акционерҙар йәмғиәте сит ил партнерҙары менән хеҙмәттәшлекте юлға һала. Был йәһәттән Мәскәүҙә "Крокус Экспо" күргәҙмә үҙәгендә үткәрелгән "Дарыухана 2009" ХVI Халыҡ-ара фармацевтика күргәҙмәһендә ҡатнашыу уңышлы үтте.
Күргәҙмәлә ҡатнашыу заводҡа сит илдәрҙән "Туймазыбыяла" асыҡ акционерҙар йәмғиәте продукцияһын ҡулланыусылар — фармацевтика предприятиелары һәм продукция дистрибьюторҙары менән партнерлыҡ мөнәсәбәттәре урынлаштырырға булышлыҡ итте.
"Дарыухана" күргәҙмәһе традицион рәүештә дарыухана селтәрҙәренең, фармацевтика продукцияһы етештереүселәр һәм ҡулланыусыларҙың профессиональ осрашыу урыны булып тора. Был юлы "Дарыухана"ла Рәсәй һәм сит илдәрҙең 400-гә яҡын предприятиеһының тауарҙары ҡуйылғайны.
"Туймазыбыяла" асыҡ акционерҙар йәмғиәте "Дарыухана" һәм башҡа шундай ҙур фармацевтика күргәҙмәләрендә даими ҡатнаша. Ул ватандың медицина һәм аҙыҡ-түлек быялаһынан изделиелар етештереүсе иң ҙур предприятиеларының береһе тигән репутация яуланы. Бында бер юлы бер нисә номенклатура төркөмө тауарҙары етештерелә.
"Туймазыбыяла" акционерҙар йәмғиәте изделиеларын даими ҡулланыусылар иҫәбендә — химия-фармацевтика предприятиелары, дарыуханалар, ветеринария станциялары һәм ҡан ебәреү станциялары. Завод продукцияһы Рәсәйҙең бөтә төбәктәренә тиерлек һәм бер нисә яҡын сит илгә оҙатыла.


c: text/html

text:
Башҡортостан селекционерҙарының яңы ҡаҙаныштары
Рәсәй селекция ҡаҙаныштары дәүләт реестрында лимондың дүрт сортынан өсәүһе Өфө лимонарийы теплицаларында сығарылған. Етмәһә, был исемлектә ике цитрон да бар, һәм уларҙың икеһе лә Башҡортостан селекционерҙары ҡаҙанышы. Был турала Өфө урман техникумында үткән “Социаль партнерлыҡ – урман һәм ағас эшкәртеү тармаҡтары белгестәрен уңышлы әҙерләү нигеҙе” форумында Дәүләт сорт комиссияһының Башҡортостан филиалы директоры Иван Леонтьев һөйләне.
— Өфө лимонарийы уникаль. Был Көнсығыш Европала иң ҙур цитрус үҫемлектәре питомнигы, унда емештәр үҫтереү генә түгел, эксперимент эшмәкәрлеге лә алып барыла, — тине Иван Леонтьев. – Республика селекционерҙары был йүнәлештә әүҙем эшләй, ул, һис шикһеҙ, үҫешергә тейеш.
Төбәктә баҡсасылыҡты һәм үҫемлекселекте үҫтереү мөһимлеге хаҡында Башҡорт дәүләт аграр университетының үҫемлекселек кафедраһы профессоры Гизәр Мансуров та үҙ фекерен әйтеп үтте.
— Өфө лимонарийында үҫтерелгән емештәр күп өҫтөнлөктәргә эйә, — тине ул. – Иң элек, улар химикаттар менән эшкәртелмәй һәм витаминдарға бай. Иҡтисади яғы ла мөһим фактор булып тора. Бөгөн ситтән емеш-еләк һатып алып, беҙ сит кеҫәләрҙе тулыландырабыҙ. Шуға күрә үҙ хужалығыбыҙға етди иғтибар бирергә кәрәк. Етмәһә, республикабыҙҙа бының өсөн кәрәкле бөтә шарттар бар.

robotstxt: allowed

filter: keep


text:
Өфөлә Польша тәржемәсеһе менән осрашыу ойошторола
Өфөлә күренекле шағир, Нобель премияһы лауреаты Чеслав Милош ижады белгесе һәм билдәле тәржемәсе Анатолий Ройтман менән осрашыу ойошторола. Был турала «Башинформ» агентлығына Башҡортостан Республикаһының «Яңырыу» поляк мәҙәниәте һәм мәғарифы үҙәге рәйесе Марина Садыҡова-Лисовская хәбәр итте.
— Был сара Өфөнөң мәҙәни тормошонда сағыу ваҡиға буласаҡ һәм Башҡортостандағы Милләт-ара татыулыҡты нығытыу һәм Польшалағы Чеслав Милош йылы сиктәрендә үткәрелгән саралар араһында лайыҡлы урын аласаҡ, — тине ул.
Анатолий Ройтман менән осрашыу Рәсәйҙәге Польша Республикаһы Илселегенең консуллыҡ бүлеге ҡатнашлығында ойошторола. Ул 17 декабрҙә М.Аҡмулла исемендәге Башҡорт дәүләт педагогия университетының Филологик белем биреү һәм мәҙәниәт-ара коммуникациялар институтында үтәсәк. Башлана – 14 сәғәттә.


text:
Фото:
Республика юбилейына бүләккә – күргәҙмә
Фото:
«Һөйөклө республикам минең» — тап ошолай атала Башҡортостан Республикаһының Милли музейында асылған күргәҙмә. Уның авторы Өфө рәссамы Ринат Әхмәтов. Республиканың 20 йыллыҡ юбилейына картиналар күргәҙмәһенән дә ҙурыраҡ бүләк эшләй алмаҫ инем, тип иҫәпләй оҫта үҙе.
Милли музейҙа асылған яңы экспозицияның Башҡортостанға арналыуы хаҡында исеме генә түгел, эстәлеге лә һөйләй. Уға 40 картина ингән, һәм уларҙың барыһы ла Башҡортостандың уникаль тәбиғәтен һүрәтләй: көҙгөләй саф күлдәр, йәмле һыу буйҙары, ҡолас етмәҫ баҫыуҙар киңлеге, мәғрүр тауҙар, кеше аяғы баҫмаған урмандар.
Бар һүрәттәрен дә Ринат Әхмәтов ысынбарлыҡтан күсереп яҙа, шуға ла уны бик йыш рәссам-реалист, тиҙәр.
— Һүрәттәремә сюжеттар табыу өсөн Башҡортостан буйлап күп йөрөргә тура килә. Иң яратҡан шөғөлдәремдең береһе – тыуған яғым тәбиғәтенә һоҡланыу һәм ҡыуаныс тойғоһо кисереү. Минең һүрәттәремде ҡарағандар ҙа шатлыҡ кисерһен һәм бер-береһенә, тәбиғәткә ҡарата итәғәтлерәк, яҡшыраҡ мөнәсәбәттә булһын, тигән теләктәмен, — ти Ринат Фәнис улы.
Бөгөн Ринат Әхмәтов пейзаж һүрәтләүсе Башҡортостандағы уңышлы рәссамдарҙың береһе. Дөйөм эштәре иҫәбе 400-гә яҡын. Байтаҡ эше Михаил Нестеров исемендәге Башҡорт дәүләт һынлы сәнғәт музейы фондында, Өфө сәнғәт галереяһында, БР Дәүләт Йыйылышында, БР Милли банкында, АҠШ, Италия, Германия, Төркиә, Сербия һәм башҡа сит ил коллекцияларында һаҡлана.
Быларҙан тыш, рәссамдың картиналары билдәле йәмәғәт һәм сәйәсәт эшмәкәрҙәре коллекцияһын биҙәй, улар араһында Рәсәй Премьер-министры Владимир Путин, Башҡортостан Президенты Мортаза Рәхимов, Татарстан Президенты Минтимер Шәймиев, Франция Президенты Николя Саркози ла бар.
Ринат Фәнис улы яңы эйәһенең кем булыуына ҡарамаҫтан, һүрәттәрен ихлас биреп ебәреүен йәшермәй.
— Бер нәмәһе генә үкенес, шәхси коллекцияға эләккән һүрәттәр мәҙәниәт киңлегенән юғала, киң йәмәғәтселеккә башҡаса күрһәтелмәй, — ти рәссам.
Бөгөн Ринат Әхмәтов төп эшенән башҡа әүҙем педагогик эшмәкәрлек тә алып бара. Бынан бер нисә йыл элек шәхси сәнғәт студияһын булдырып, оҫталыҡ серҙәрен балаларға өйрәтә. Профессиональ рәссам үҙенән алда ижад иткән рәссамдарҙың картиналарын реставрациялау менән дә шөғөлләнә.


text:
Башҡортостанға балалар омбудсмены Павел Астахов килде Фото: Олег Яровиков
Башҡортостанға балалар омбудсмены Павел Астахов килде
Башҡортостанға балалар омбудсмены Павел Астахов килде Фото: Олег Яровиков
25 ноябрҙә Өфөгә эш сәфәре менән Рәсәй Президенты ҡарамағындағы Бала хоҡуҡтары буйынса вәкил Павел Астахов килде.
Эш сәфәре сиктәрендә ул республика Хөкүмәте менән төбәктә балаларҙың хоҡуҡтарын һәм законлы мәнфәғәттәрен яҡлау менән бәйле проблемалы мәсьәләләр, шулай уҡ Башҡортостанда дәүләт башлығының «Етем балаларҙың һәм ата-әсә ҡарауынан мәхрүм ҡалған балаларҙың хоҡуҡтарын яҡлау өлкәһендә дәүләт сәйәсәтен тормошҡа ашырыу буйынса ҡайһы бер саралар тураһында»ғы указын тормошҡа ашырыу өсөн ҡабул ителгән саралар буйынса фекер алышасаҡ.
Павел Астахов шулай уҡ Ғ.Ҡыуатов исемендәге Республика клиник дауаханаһына һәм Сәләмәтлек мөмкинлектәре сикләнгән балалар һәм үҫмерҙәр өсөн реабилитациялау үҙәгенә барасаҡ.


text:
Өфөлә Рәсәйҙең спорт министры урынбаҫары республиканы ил спортсыларын әҙерләү урыны тип атаны Фото: автор фотоһы
Өфөлә Рәсәйҙең спорт министры урынбаҫары республиканы ил спортсыларын әҙерләү урыны тип атаны
Өфөлә Рәсәйҙең спорт министры урынбаҫары республиканы ил спортсыларын әҙерләү урыны тип атаны Фото: автор фотоһы
ӨФӨ, 2016 йыл, 5 февраль. /«Башинформ» мәғлүмәт агентлығы, Артур Басиров/.
Рәсәйҙең спорт министры урынбаҫары Юрий Нагорных Волга буйы федераль округы төбәктәрен, шул иҫәптән Башҡортостанды, ил спортсыларын әҙерләү урыны тип атаны. Юрий Нагорных Өфөлә «Рәсәйҙә спорт резервын әҙерләү өлкәһен норматив-хоҡуҡи көйләүҙең мөһим мәсьәләләре» тип аталған төбәк-ара семинар-кәңәшмәһендә ҡатнаша.
«Рәсәй Президентының Волга буйы федераль округындағы Тулы хоҡуҡлы вәкиле Михаил Бабич менән бөгөнгө осрашыуҙы уҙғарыу идеяһын һәм илдең спорт тармағы алдында торған бурыстарҙы тикшерҙек. Округтағы тулы хоҡуҡлы вәкиллектең бөтә структуралары менән бер-беребеҙҙе аңлайбыҙ. Ошондай сәйәси ярҙам булғанда бурыстарыбыҙҙы тормошҡа ашырыу еңелерәк буласаҡ. Илебеҙҙәге спорттың нисек үҫешәсәге, һис шикһеҙ, уларҙы хәл итеүгә бәйле. Волга буйы федераль округы беҙҙең өсөн мөһим, сөнки тап ошонда Рәсәй спортсыларының ҙур еңеүенә нигеҙ һалына», — тип билдәләне Юрий Нагорных.
Семинар-кәңәшмә Өфөлә ике көн барасаҡ.


text:
Башҡортостанда 130 мең тоннанан ашыу татлы тамыраҙыҡ йыйып алынған
Башҡортостан сөгөлдөрсөләре 5534 гектарҙа шәкәр сөгөлдөрөн йыйып алған, тип хәбәр иттеләр БР Ауыл хужалығы министрлығының матбуғат хеҙмәтенән. Был ошо техник культуралар сәселгән майҙандарҙың 9 проценты. Уртаса уңыш гектарынан 242 центнерға тиң. Аграрийҙар әле 133778 тонна татлы тамыраҙыҡ йыйып алған.
Сөгөлдөр уңышының иң ҙур өлөшө республикала Благовар һәм Әлшәй райондары хужалыҡтарына тура килә — бында 40000 һәм 39600 тонна татлы тамыраҙыҡ алына. Благоварҙар 28 процент майҙандарын эшкәрткән, уларға йәмғеһе 5622 гектарҙан сөгөлдөр йыйып алырға тура киләсәк. Әлшәй районында шәкәр сөгөлдөрө майҙандарҙың дүрттән бер өлөшөндә ҡаҙып алынған.
Хәтерегеҙгә төшөрәйек, иҡтисади яҡтан табышлы техник культураны эшкәртеү менән быйыл Башҡортостандың 27 районы шөғөлләнә.


text:
Мортаза Рәхимов Вениамин Яковлев менән осраштыФото: Олег Яровиков
Мортаза Рәхимов Вениамин Яковлев менән осрашты
Мортаза Рәхимов Вениамин Яковлев менән осраштыФото: Олег Яровиков
8 октябрҙә Республика йортонда Башҡортостан Президенты Мортаза Рәхимов Рәсәй Президенты советнигы Вениамин Яковлев менән эш осрашыуы үткәрҙе.
Өфөгә Вениамин Яковлев Башҡорт дәүләт университетының 100 йыллығына арналған “Хәҙерге шарттарҙа юридик фәнде һәм практиканы үҫтереүҙең көнүҙәк мәсьәләләре” халыҡ-ара фәнни-ғәмәли конференцияһы эшендә ҡатнашыу өсөн килгән.
Осрашыуҙа Федераль үҙәк менән төбәктәрҙең нормалар сығарыу өлкәһендә үҙ-ара эшмәкәрлеген артабан камиллаштырыу, йәмғиәттә хоҡуҡи мәҙәниәтте күтәреү һәм дәүләт власы органдарында коррупция күренештәренә ҡаршы көрәште көсәйтеү буйынса саралар ҡаралды. Яҡтар фән, атап әйткәндә, юриспруденция вәкилдәрен дәүләт ҡоролошо өлкәһендәге закон проекттарын эшләүгә әүҙемерәк йәлеп итеү кәрәклегенә иғтибарҙы йүнәлтте.
Мортаза Рәхимов, Башҡортостандың ғалим-юристары хоҡуҡтың бөтә тармаҡтары буйынса ғилми эштәр алып бара, тип билдәләне. Башҡортостан Президенты, киләсәккә власть органдарының һәм юридик институттарҙың берлектәге эшмәкәрлеге һөҙөмтәлерәк булырға, ә йәмғиәт тормошонда юридик белемдең әһәмиәте артырға тейеш, тип иҫәпләй. Республика башлығының фекеренсә, иҡтисади үҫештең һәм дәүләттең милли именлеген тәьмин итеүҙең мөһим ресурсы булараҡ, юридик фәнгә таянып бөтә көүҙәк проблемаларҙы уңышлы хәл итергә мөмкин.
Вениамин Яковлев Өфөгә халыҡ-ара күләмдәге юридик форум үткәреү буйынса инициативаны хуплаған өсөн Башҡортостан Президентына рәхмәт белдерҙе һәм ошо фән тармағы үҫешенә лайыҡлы өлөш индереүсе республика ғалимдары хоҡуҡ белгестәренең юғары профессионализмын билдәләне.


text:
Башҡорт опера һәм балет театры «Арҡайым» балетына саҡыра Фото: театрҙың матбуғат хеҙмәте
Башҡорт опера һәм балет театры «Арҡайым» балетына саҡыра
Башҡорт опера һәм балет театры «Арҡайым» балетына саҡыра Фото: театрҙың матбуғат хеҙмәте
ӨФӨ, 2016 йыл, 10 февраль. /«Башинформ» мәғлүмәт агентлығы, Ләйлә Аралбаева/.
18 февралдә Башҡорт опера һәм балет театры өфөләрҙе танылған башҡорт композиторы Ләйлә Исмәғилеваның «Арҡайым» балетына саҡыра. Милли репертуарҙың сағыу әҫәре театр афишаһында даими урын биләй. Сюжеттың нигеҙендә изге Арҡайым тураһында философик хикәйә ята.
Кисәлә төп ролдәрҙе Валерия Исаева (Йондоҙ), Илдар Мәнәпов (Самбулат), Софья Гаврюшина (Эрке), Артур Новичков (Буға) һәм башҡа солистар башҡара. Музыка көнсығыш фольклор мотивтары менән һуғарылған, милли уйын ҡоралдары ҡурай, ҡумыҙ менән үрелеп бара. Бейеүҙәрҙе ҡуйыусы — Андрей Петров (Мәскәү).
Балетты ижад иткәндә ғалим, тарихсы һәм археолог, тарих фәндәре докторы, профессор, Башҡортостан Фәндәр академияһының ағза-корреспонденты Нияз Мәжитов, шулай уҡ филология фәндәре докторы, профессор Фирҙәүес Хисаметдинова һәм билдәле шағир, С.Юлаев исемендәге дәүләт премияһы лауреаты Ғәзим Шафиҡов үҙҙәренең кәңәштәрен биргән.


text:
Фото:
Рөстәм Хәмитов Дүртөйлө һәм Борай райондарында булды
Фото:
30 июлдә Башҡортостан Президенты Рөстәм Хәмитов эш сәфәре барышында Дүртөйлө һәм Борай райондарында булды. Республика башлығы ауыл хужалығы предприятиеларының, социаль объекттарҙың эше һәм райондарҙың инфраструктура үҫеше менән танышты.
Дүртөйлө районында Рөстәм Хәмитов Иҫке Байыш ауылы эргәһендәге «Племзавод «Россия» яуаплылығы сикләнгән йәмғиәте баҫыуҙарында уңыш йыйыу барышы менән танышты, ауыл хужалығы техникаһы торошо менән ҡыҙыҡһынды һәм механизаторҙар менән аралашты. Эш хаҡы предприятиела йыл һайын арта – быйыл уны 10-12 процентҡа арттырыу планлаштырыла. Рөстәм Хәмитов хужалыҡ пландары һәм һатыу мәсьәләләре менән ҡыҙыҡһынды. Предприятиеның яңы техника һатып алырға һәм эре мал һанын арттырырға ниәтләүе асыҡланды.
— Ауыл хужалығындағы өлгәшеүҙәребеҙ – насар түгел, ләкин беҙ үҫештең интенсив темптарына ирешергә тейеш. Бының өсөн агросәнәғәт комплексында ҡайҙа көс һалырға кәрәклеген дөрөҫ билдәләү, производствоны ойоштороу юлдарын үҙгәртеү һәм яңы технологияларҙы ҡулланылышҡа индереү зарур, — тине Рөстәм Хәмитов.


text:
Өфөнөң Опека һәм попечителлек буйынса идаралығы «Минең хыялым» конкурсын иғлан итте
Өфө хакимиәтенең Опека һәм попечителлек буйынса идаралығы ҙур сауҙа үҙәктәренең береһе менән берлектә «Минең хыялым» балалар һүрәттәре конкурсын иғлан итте. Ижади бәйгелә балалар йорттарында, патронат һәм тәрбиәгә алыусы ғаиләләрҙә тәрбиәләнгән етемдәр һәм ата-әсә ҡарауынан мәхрүм ҡалған балалар ҡатнаша ала.
Ведомствонан асыҡлауҙарынса, эштәр 26 сентябргә тиклем Өфө ҡалаһы, Октябрь проспекты, 120/1 адресы буйынса ҡабул ителә.
Конкурс һөҙөмтәләре буйынса күргәҙмә ойоштороласаҡ, ул 4 октябрҙә асыласаҡ. Еңеүселәрҙе бүләкләү тантанаһы 14 октябргә планлаштырылған.


text:
Фото:
Өфөнөң йәш каратистары Төркиәләге халыҡ-ара турнирҙан наградалар менән ҡайтты
Фото:
ӨФӨ, 2015 йыл, 9 апрель. /«Башинформ» мәғлүмәт агентлығы, Гөлфиә Акулова/.
Өфөнөң йыйылма командаһы балалар һәм үҫмерҙәр араһында каратэ буйынса I халыҡ-ара турнирҙа ҡатнашты. Ярыш Төркиәнең Бурса ҡалаһында үтте.
Өфөнөң Каратэ федерацияһы етәксеһе Альберт Тәмимдаров етәкселегендәге командаға дүрт йәш спортсы — Анастасия Палаева, Даниил Прокофьев, Дәлиә Әсәҙуллина, Юлия Коняева инде. Уларҙың барыһы ла «Кобра» спорт клубы тәрбиәләнеүселәре.
Турнирҙа Португалия, Кувейт, Палестина, Әзербайжан, Төркиә вәкилдәре сығыш яһаны.
Ике көнлөк ярыш йомғаҡтары буйынса 53 килограмға тиклемге ауырлыҡ категорияһында беренсе урынды Өфөнөң йыйылма командаһы вәкиле, 91-се гимназия уҡыусыһы Дәлиә Әсәҙуллина яуланы. Даниил Прокофьев менән Анастасия Палаева 76 һәм 50 килограмға тиклемге ауырлыҡ категорияларында көмөш миҙалға лайыҡ булды.
Команда беренселегендә урындар түбәндәгесә билдәләнде. Беренсе урынды — Әзербайжан, икенсе урынды Палестина спортсылары алды. Кувейт, Португалия һәм Башҡортостан командалары өсөнсө урынды бүлеште.
— Көслө һәм ныҡлы әҙерлекле дәғүәселәр йыйылған турнирҙа ҡатнашыу — ҙур тәжрибә, — тип билдәләне Альберт Тәмимдаров.
Киләһе йылда ойоштороусылар 50 илдең йәш каратистарын саҡырып, йәштәр араһында спорттың башҡа төрҙәре буйынса ярыштар уҙғарырға ниәтләнә, тип хәбәр итте Бурса ҡалаһының йәштәр эштәре һәм спорт буйынса комитеты етәксеһе Илхан Сатыҡ.


text:
Башҡортостандың трактор паркы сәсеүгә 89 процентҡа әҙер Фото: Андрей Старостин
Башҡортостандың трактор паркы сәсеүгә 89 процентҡа әҙер
Башҡортостандың трактор паркы сәсеүгә 89 процентҡа әҙер Фото: Андрей Старостин
ӨФӨ, 2015 йыл, 10 март. /«Башинформ» мәғлүмәт агентлығы, Юлия Антипина/.
Башҡортостан аграрийҙары сәсеү кампанияһына әҙерлек эштәрен дауам итә. Әлеге мәлгә республика буйынса тракторҙарҙың техник әҙерлеге 89 процент тәшкил итә. Башҡортостан Ауыл хужалығы министрлығының матбуғат хеҙмәтенән хәбәр итеүҙәренсә, 15995 берәмек техниканың 14177-һе төҙөк.
Эш пландарына ярашлы яҙғы баҫыу эштәрендә тупраҡты сәсеүгә әҙерләүҙә 10400-ҙән ашыу трактор агрегаттары ҡатнашасаҡ. Ауыл хужалығы культураларын сәсеүгә 4830 агрегат йәлеп итеү планлаштырыла.
Башҡортостан буйынса сәсеү машиналарының техник әҙерлеге 93 процент, культиваторҙарҙың — 94, дискылы тырмалар һәм һурҙырыу ҡоролмаларының 89 процент тәшкил итә.


text:
Бурһыҡ
Бурһыҡ (урыҫ. Барсу́к ) — һыуһарҙар ғаиләһенә ҡараған оҙонса башлы, осло томшоҡло, йыуан кәүҙәле, ҡыҫҡа ҡойроҡло, шырт йөнлө йыртҡыс йәнлек[1]; Европала, Төньяҡ Африкала һәм Америкала йәшәй торған йыртҡыс кейек.
Тәбиғәттә бөтә ерҙә лә осратырға була. Ултыраҡ тормошло йәнлек, ҡатмарлы һәм тәрән ояла йәшәй. Был йенлек төнгө тормош алып бара, бөтә аҙык менән туҡлана. Көҙгә тиклем ныҡ һимерә, ауырлығы 20 кг етә. Һыуыҡтар башларғас йоҡоға тала, апрель айына тиклем йоҡлайю Урманла зонала йәшәй. Өңдәрен ағас ҡыуыштарында эшләй. Бик күп инеү-сығыу урындары, ер аҫты галереялары, йәшәй торған камералары булған өңдәр ҡаҙа. Булһыҡ бөтә нәмәне лә ашай. Ул ваҡ кимереүселәр, тәлмәрйендәр, ҡоштар, еләктәр, сәтләүектәр менән туҡлана. Ҡасырыу ваҡыты апрель-июль. 2—6 балаһы була.
Тышҡы күренеше[үҙгәртергә | вики-тексты үҙгәртергә]
Оҙонса башлы, осло томшоҡло, йыуан кәүҙәле, ҡыҫҡа ҡойроҡло, шырт йөнлө йыртҡыс йәнлек. Оҙонлоғо 60—90 см, ҡойроғо 20—24 см, ауырлығы 24 кг, йоҡлар алдынан 34 кг-ға етергә мөмкин.
Иҫкәрмәләр[үҙгәртергә | вики-тексты үҙгәртергә]
- ↑ Толковый словарь современного башкирского литературного языка. (под. ред З. Г. Ураксина, 2005)
Һылтанмалар[үҙгәртергә | вики-тексты үҙгәртергә]
- Позвоночные животные России: Барсук европейский (урыҫ.)
- Статья и фотографии на сайте inFerretGroup о барсуке Павлинова И. Я. (урыҫ.)
- Энциклопедия о барсуках: фотографии, породы, истории (урыҫ.)
- Информация о барсуке (урыҫ.)
- Едрёнкин А. В. Бурһыҡ // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2013. — ISBN 978-5-88185-143-9.


text:
Йыр
Йыр — шиғыр тексын еңел, хәтерҙә ҡалырлыҡ көй менән берләштергән вокаль музыка. Йыр жанр, бәйләнеш, башҡарыу формаһы һәм башҡа билдәләре менән айырыла. Йыр бер йырсы тарафынан һәм хор тарафынан башҡарылыуы мөмкин. Йыр музыкаль инструменттарға ҡушылып, һәм ҡушылмай башҡарылыуы мөмкин.
Йыр — фольклорҙың киң таралған жанрҙарының береһе. Унда беҙ халыҡ тарихында булып үткән иң мөһим, иң күренекле ваҡиғаларҙың поэтик йылъяҙмаһын, тормош-көнкүрешенең, йолаларының төрлө яҡлап сағылышын күрәбеҙ. Йырҙарҙа халыҡ үҙенең Тыуған илен, батырҙарын данлай, шатлығын, ҡайғы-хәсрәтен уртаҡлаша, мөхәббәтен аңлата. Йыр менән ир-егеттәр яуға киткән, яуҙан ҡайтҡан; туй ваҡыттарында ла, ҡәҙимге мәжлестәрҙә лә иң беренсе булып йыр һәм ҡурай моңо яңғыраған. Халыҡ үҙе әйткәнсә, йыр күңелгә йыуаныс та, ҡыуаныс та биргән. Халыҡтың көндәлек тормош-көнкүрешенә яҡын булыуы, поэтик яҡтан камиллығы, көй һәм йыр тарихының берҙәм леге башҡорт йырҙарын оҙон ғүмерле ижад төрө иткән. Башҡорт халыҡ йырҙарын төрлө принциптан сығып төр кәмләргә мөмкин. Көйҙәренең характерынан сығып, мәҫәлән, уларҙы оҙон һәм ҡыҫҡа йырҙарға, ә йөкмәткеһе буйынса тарихи һәм лирик йырҙарға бүлеп йөрөтәләр.
Көй текстың эстәлеген дөйөмләштереп ҡуя. Йыр тексы бер тигеҙ строфа һәм куплеттарҙан тора.
Йыр төрҙәре[үҙгәртергә | вики-тексты үҙгәртергә]
- Автор йәки бард йыры
- Гимндар
- Тарихи йырҙар
- Кантри
- Халыҡ йырҙары
- Эстрада йырҙары
- Рок
- Романстар
- Таҡмактар
- Шансон
- Балалар йырҙары
- Бишек йырҙары


text:
Өфөлә Халыҡ лекторийы үтәсәк
Өсөнсө быуын «студенттарының» Халыҡ лекторийы уҡытыусылары менән осрашыуы 29 мартта Өфөлә үтәсәк. Ул «2011-2013 йылдарға «Өсөнсө быуын халыҡ университеты» республика маҡсатлы программаһы сиктәрендә Рәсәй дәүләт социаль университетының Өфөләге филиалы ярҙамында үткәрелә.
«Башинформ» агентлығына Рәсәй дәүләт социаль университеты Өфө социаль белем биреү институтының кафедра доценты Айгөл Ғарипова хәбәр итеүенсә, лекторий программаһы Башҡортостан Республикаһының хеҙмәт һәм халыҡты социаль яҡлау министры Ленара Иванова менән осрашыуҙан башланасаҡ, ул республика социаль проекттарын тормошҡа ашырыу, пенсионерҙарҙы һәм инвалидтарҙы борсоған мәсьәләләр хаҡында һөйләйәсәк.
Артабан Өсөнсө быуын халыҡ университетының Ҡулланыусылар хоҡуҡтарын яҡлау буйынса клубының презентацияһы үтәсәк. Өсөнсө быуын халыҡ университетында ул Өфөнөң Халыҡҡа социаль ярҙам идаралығы ярҙамында асыла.
Бынан һуң ололар медицина фәндәре докторы, РФ Медицина-техник фәндәр академияһы, шулай уҡ Халыҡ-ара фәнни асыштар һәм эшләнмәләр авторҙары академияһы академигы профессор Раиса Татаринцева менән осрашасаҡ.


text:
Ғәлим Яҡупов Башҡортостан юлдаш телевидениеһы директоры итеп тәғәйенләнде
5 майҙа «Башҡортостан» телерадиокомпанияһы дәүләт унитар предприятиеһы коллективын яңы генераль директор менән таныштырҙылар. Бөгөнгө көндән алып Башҡортостан юлдаш телевидениеһын әлегә тиклем Башҡортостандың мәҙәниәт министры урынбаҫары булып эшләгән Ғәлим Яҡупов етәкләйәсәк.
Белешмә өсөн. Ғәлим Миңлеғәле улы Яҡупов 1972 йылдың 3 сентябрендә Өфөлә тыуған. Башҡорт дәүләт университетын тамамлаған. Профессиональ журналист.
«Башҡортостан» дәүләт телерадиокомпанияһында 1993 йылда мөхәррир вазифаһында эш башлаған.
2000 — 2004 йылдарҙа «Башҡортостан» телерадиокомпанияһының генераль директоры урынбаҫары – радиотапшырыуҙар студияһы директоры була.
Артабан Новосибирскиға эшкә күсә, унда «Бөтә Рәсәй телерадиокомпанияһы» федераль дәүләт унитар предприятиеһының «Новосибирск» филиалы («Новосибирск» дәүләт телерадиокомпанияһы) директоры вазифаһында эшләй.
2007 — 2010 йылдарҙа «Башҡортостан» телерадиокомпанияһы дәүләт унитар предприятиеһы директорының телевидение буйынса урынбаҫары була.
2010 йылдың декабренән – Башҡортостан Республикаһы мәҙәниәт министры урынбаҫары.


text:
Өфөлә яңы мәсет асыласаҡ
Йома, 23 августа, Өфөнөң төньяҡ өлөшөндә «Дания» мәсете асыласаҡ. Ҡала хакимиәтенең матбуғат хеҙмәтенән хәбәр итеүҙәренсә, яңы мәсет Тимашев ҡасабаһында урынлашҡан.
Мәсет асыу тантанаһында Рәсәй мосолмандарының Үҙәк диниә назараты рәйесе, юғары мөфтөй Тәлғәт Тажетдин һәм БР Хөкүмәте ҡарамғындағы Дин эштәре буйынса совет рәйесе Вячеслав Пятков ҡатнашасаҡ.
Байрам ҡунаҡтары мәсет эргәһендә ағас ултыртасаҡ. Улар өсөн шулай уҡ байрам өҫтәле ойоштороласаҡ.
Тимашев ҡасабаһында бығаса мәсет булмаған, мосолмандар намаҙ уҡыу өсөн бәләкәй бер бүлмәлә йыйылған. 2009 йылда мәсеткә нигеҙ һалынған, әммә аҡса булмау сәбәпле төҙөлөш эштәре бик яй барған. Ғибәҙәтхана руханиҙарҙың аҡсаһына төҙөлгән. Һәм 2011 йылдың аҙағында хәйриә фондтарының береһе был маҡсатҡа 1,5 миллион һум аҡса күсергән.
Мәсеттең ғибәҙәт ҡылыу бүлмәһе 80 кешене һыйҙыра, цоколь ҡатында 60 урынға иҫәпләнгән ашхана урынлашҡан, шулай уҡ имам өсөн айырым бүлмә бар.


text:
Ханты-Манси автономиялы округы — Югра
Ханты-Манси автономиялы округы — Югра — Рәсәйҙен регионы[1]. Төмән өлкәһенең уставына ярашлы Төмән өлкәһенә инә, ләкин Рәсәйҙен тулы хоҡуҡлы регионы булып ҡала[2]. 1930 йылдын 10 декабрендә нигеҙләнде. Округ регион-донор булып сыға. Юграла илдең 60 % нефть сығарыла[3].
Үҙәк — Ханты-Мансийск. Эре ҡалалар — Сургут (324 000 кеше.), Нижневартовск (263 800 кеше), Нефтеюганск (138 000 кеше). Ямал-Ненец автономиялы округы, Красноярск крайы, Томск, Төмән, Свердловск өлкәләре һәм Коми Республикаһы менән сиктәш.
Йөкмәткеһе
География[үҙгәртергә | вики-тексты үҙгәртергә]
Ханты-Манси автономиялы округы — Югра — Рәсәйҙен уртаһында, Көнсығыш-Себер тигеҙлегенең үҙәгендә ята.
Климат[үҙгәртергә | вики-тексты үҙгәртергә]
Белоярск һәм Березёвск райондары Алыҫ Төньяҡта урынлашҡан.[4]
Округтын башҡа территорияһы Алыҫ Төньяҡ райондарға тиңләштерелгән.
Округта уртаса-континенталь климат.
Иҡтисад[үҙгәртергә | вики-тексты үҙгәртергә]
Иҡтисадта нефтегаз ойошмалар байтаҡ күрһәтелгән:
- Газпром. Округта бер-нисә нефтегаз ятҡылыҡтары эшкәртә. Газды Газпром трансгаз Югорск аша транспортлай.
- Лукойл. Ойошма округта урынлашҡан Лагенпас, Урай, Когалым НГДУ нигеҙҙәрендә тыуҙы. Ошо ҡалаларҙа иң эре ойошма.
- Cургутнефтегаз. Сургуттағы иң эре ойошма.
- Роснефть
- Башнефть. Округта ятҡан Кирское, Коттынское, Люкпайское, Пермяковское и Печеринское нефтьгаз ятҡылыктарзы эшкәртә[5].
- ТНК-BP
- Транснефть
Милли состав[үҙгәртергә | вики-тексты үҙгәртергә]
Ҡоролош[үҙгәртергә | вики-тексты үҙгәртергә]
ҡалалар:
- (ҡалаһы) Когалым
- (ҡалаһы) Лангепас
- (ҡалаһы) Мегион
- (ҡалаһы) Нефтеюганск
- (ҡалаһы) Нижневартовск
- (ҡалаһы) Нягань
- (ҡалаһы) Покачи
- (ҡалаһы) Пыть-Ях
- (ҡалаһы) Радужный
- (ҡалаһы) Сургут
- (ҡалаһы) Урай
- (ҡалаһы) Ханты-Мансийск
- (ҡалаһы) Югорск
Муниципаль райондар:
- Белоярский районы
- Берёзовский районы
- Кондинский районы
- Нефтеюганский районы
- Нижневартовский районы
- Октябрьский районы
- Совет районы (Ханты-Манси автономиялы округы — Югра)
- Сургутский районы
- Ханты-Мансийский районы
Тораҡ пункттар[үҙгәртергә | вики-тексты үҙгәртергә]
Шулай уҡ ҡарағыҙ[үҙгәртергә | вики-тексты үҙгәртергә]
Иҫкәрмәләр[үҙгәртергә | вики-тексты үҙгәртергә]
- ↑ Конституция Российской Федерации. Часть 3. Федеративное устройство. Тәүге сығанаҡтан архивланған 23 август 2011. 15 март 2011 тикшерелгән.
- ↑ Устав Тюменской области
- ↑ В Ханты-Мансийском автономном округе добыта 10-миллиардная тонна нефти
- ↑ Постановлением Правительства РФ от 03.03.2012 N 170 «Об отнесении Берёзовского и Белоярского районов Ханты-Мансийского автономного округа — Югры к районам Крайнего Севера» Берёзовский и Белоярский районы Ханты-Мансийского автономного округа — Югры с 01.01.2013 г. отнесены к районам Крайнего Севера.
- ↑
- ↑ Информационные материалы об окончательных итогах Всероссийской переписи населения 2010 йыла
- ↑ Федеральная служба государственной статистики РФ. Численность населения Российской Федерации по муниципальным образованиям на 1 января 2013 года
Һылтанмалар[үҙгәртергә | вики-тексты үҙгәртергә]
- Ханты-Манси автономиялы округы — Югра рәсми сайты
- Ханты-Манси автономиялы округы — Югра закон акттары
- Ханты-Манси автономиялы округы — Югра «Вся Россия» белешмәлә
- «Югра-Информ» гәзите


text:
Фото:
Александр Артюхов «Йыл директоры-2010» тип танылды
Фото:
«Өфө моторҙар эшләү производство берекмәһе» асыҡ акционерҙар йәмғиәте генераль директоры Александр Артюхов БР сәнәғәтенең машиналар эшләү тармағы профсоюз ойошмалары ассоциацияһының 2010 йылғы социаль-иҡтисади һәм профсоюз ярышында «Йыл директоры» номинацияһында беренсе урын яуланы.
Конкурста 1000-дән ашыу кеше эшләгән һигеҙ предприятие етәксеһе ҡатнашты. Еңеүсене билдәләгәндә төп критерийҙар булып коллектив договор сифаты, етештереү күләмдәренең үҫеше, уртаса эш хаҡы һәм уны түләү буйынса бурыс булмау, хеҙмәткәрҙәрҙең мәшғүллеге, социаль объекттар булыуы торҙо.
Александр Артюхов «ӨМЭПБ» асыҡ акционерҙар йәмғиәтенә 2006 йылдың мартынан етәкселек итә һәм БР Дәүләт Йыйылышы-Ҡоролтай депутаты булып тора. 2009 йылда предприятие башлығы «БР-ҙың атҡаҙанған машиналар эшләүсеһе» исеменә лайыҡ булғайны.


text:
Республикала 80 магазин «Берҙәм Рәсәй»ҙең «Изгелек кәрзине» проектына ҡушылды Фото: «Берҙәм Рәсәй» партияһы төбәк башҡарма комитетының матбуғат хеҙмәте
Республикала 80 магазин «Берҙәм Рәсәй»ҙең «Изгелек кәрзине» проектына ҡушылды
Республикала 80 магазин «Берҙәм Рәсәй»ҙең «Изгелек кәрзине» проектына ҡушылды Фото: «Берҙәм Рәсәй» партияһы төбәк башҡарма комитетының матбуғат хеҙмәте
ӨФӨ, 2016 йыл, 13 май. /«Башинформ» мәғлүмәт агентлығы, Ғәлиә Нәбиева/.
Бөгөн «Берҙәм Рәсәй» партияһы ағзалары «Изгелек кәрзине» проектына старт бирҙе. «Комсомольская правда» гәзите редакцияһында быйыл яҙ башланған дүрт партия башланғыстарының береһе менән таныштырыу сараһы уҙҙы. Унда депутаттар корпусы, ветеран ойошмалары вәкилдәре, ирекмәндәр ҡатнашты.
13 апрелдә партияның төбәк бүлексәһе секретары Константин Толкачев журналистарға «Изгелек кәрзине» тип аталған проект әҙерләүҙәре хаҡында һөйләне.
«Изгелек кәрзине» республикалағы ҙур магазиндарға ҡуйыла. Һәр кем мәрхәмәтлек күрһәтеү һәм боҙолмай торған аҙыҡ-түлек һалыу мөмкинлегенә эйә. Һуңынан улар мохтаждарға таратып биреләсәк, — тип аңлатма бирҙе төбәк парламенты спикеры. — Проект тәү сиратта социаль яҡтан яҡланмаған кешеләргә ярҙам итеүгә йүнәлтелгән».
Халыҡтың ошо башланғысҡа нисек ҡарауын тикшереү өсөн Өфөләге ике магазинда (Октябрь проспекты,124 һәм Чернышевский урамы, 127) махсус кәрзиндәр һәм реклама плакаттары ҡуйылды. Баш ҡалала йәшәүселәр уны дәррәү күтәреп алды.
Бер ай үткәс, 13 майҙа, «Берҙәм Рәсәй»ҙән Дәүләт Думаһы депутаты Зөһрә Рәхмәтуллина проект менән таныштырыу сараһын үткәрҙе. Акцияла бөтә республика буйынса 80 магазин ҡатнаша. Улар — «Батыр» компаниялар төркөмөнөң сауҙа селтәрҙәре («Байрам», «Һабантуй», «Икмәк» магазиндары), «Ярмарка» магазиндар селтәре, «Матрица» һәм башҡалар.
Өфөләге сауҙа селтәрҙәрендә 20 кәрзин ҡуйылған да инде. Бөгөн ҡалған 60-ы республика ҡала һәм райондарына ебәрелә. Партияның төбәк башҡарма комитеты етәксеһе урынбаҫары Александр Самсонов һөйләүенсә, Стәрлетамаҡтан, Салауаттан, Нефтекаманан ҡаланың төрлө урындарында өҫтәмә «кәрзиндәр» урынлаштырыу тураһында тәҡдимдәр килгән.
«Әлеге акцияның үҙенсәлеге шунда: ул сауҙа селтәрҙәре һәм хәйриә ойошмаларында ғына тормошҡа ашырылмай, ә республика кимәленә сыға. Бындай проект тәүге тапҡыр ғәмәлгә ашырыла һәм уның ваҡыты сикләнмәҫ, тип ышанабыҙ», — тине Зөһрә Рәхмәтуллина.


text:
Башҡортостандан яугир-интернационалистар Волга буйы федераль округының тантаналарында ҡатнашты
Түбәнге Новгородта Афғанстан территорияһында хәрби хәрәкәттәр тамамланыуҙың 25 йыллығына арналған тантаналы саралар уҙҙы. Волга буйының баш ҡалаһына яугир-интернационалистарҙы, үҙҙәренең хеҙҙмәттәштәрен һәм хәрби дуҫтарын иҫкә алырға Афғанстан ветерандары, округтың бөтә төбәктәренән ветеран һәм хәрби-патриот ойошмалары вәкилдәре килгәйне. Саҡырылғандар иҫәбендә Башҡортостан Республикаһы вәкилдәре лә булды.
— Түбәнге Новгородта тантаналар юғары кимәлдә ойошторолғайны, аэропортта ҡаршы алыуҙан алып ҡайтып киткәнгә тиклем бөтә нәмә уйлап эшләнгәйне. Һәр делегацияға транспорт һәм махсус куратор беркетелгәйне, улар беҙгә бөтә ерҙә өлгөрөргә һәм булырға ярҙам итте, — тип тәьҫораттары менән уртаҡлашты БР Хәрби хәрәкәттәр ветерандары йәмәғәт ойошмаларының Координация советы рәйесе Наил Ғизәтуллин. — Беҙ Афғанстанда һәм Чечняла һәләк булған түбәнге новгородсыларға арналған мемориал комплекста ла, «Нагорный» мәҙәни-күңел асыу комплексында ла, Рәсәй Федерацияһы Президентының Волга буйы федераль округындағы Тулы хоҡуҡлы вәкиллегенең ҡабул итеү бүлмәһендә лә булдыҡ.
«Афғансылар» менән бергә һалдатты ҡулында тотҡан символиклы фәрештә һынына алһыу ҡәнәферҙәр һалдылар, тип һөйләне Наил Ғизәтуллин. Теге һуғыштан әйләнеп ҡайтмағандарҙы бер минутлыҡ тынлыҡ менән иҫкә алдылар. Һуңынан ҡораллы салют, почетлы ҡарауылдың тантаналы маршы һәм митинг булды.
Рәсәй Федерацияһы Президентының Волга буйы федераль округындағы Тулы хоҡуҡлы вәкиле Михаил Бабич исеменән уның урынбаҫары Алексей Сухов бөтә Афғанстан хәрби хәрәкәте ветерандарын һәм республика территорияһында хәрби бурысын үтәгәндә һәләк булған һалдаттарҙың һәм офирцерҙарҙың ғаилә ағзаларын сәләмләне. Ул Афғанстан ветерандарына йәштәрҙе тәрбиәләүҙә әүҙем позициялары өсөн рәхмәт әйтте.
Дәүләт Думаһы депутаты һәм Рәсәй Афғанстан ветерандары союзы лидеры Франц Клинцевич Рәсәй Федерацияһы Президентының Волга буйы федераль округындағы Тулы хоҡуҡлы вәкиле Михаил Бабичҡа Афғанстанда һуғыш бөтөүҙең 25 йыллығына арналған саралар үткәреүгә рәхмәтен белдерҙе.
— Был беҙгә, һәләк булғандарҙың туғандарына һәм яҡындарына, залда ултырған йәштәргә кәрәк. Афған һуғышы тураһында бөтә дөрөҫлөктө һөйләгәндә, беҙ йәш кешеләргә нисек илде яратырға һәм яҡларға кәрәклектең миҫалын күрһәтәбеҙ, — тип һыҙыҡ өҫтөнә алды Франц Клинцевич.
«Голубые береты», «Каскад», «Контингент» ҡатнашҡан тантаналы концерт өс сәғәт самаһы дауам итте, ул СССР-ҙың халыҡ артисы Иосиф Кобзон сығышы менән тамамланды.


text:
АҠШ тарихы
Википедия — ирекле энциклопедия мәғлүмәте
Хронология[үҙгәртергә | вики-тексты үҙгәртергә]
- 1565 — Испанлыларҙың хәҙерге АҠШ ерендә беренсе ҡала булған Сент-Огастины төҙөйҙәр.
- 1585 — Роанок исемле беренсе колония — британлыларҙың Американы колониялаштырыуға беренсе ынтылышы.
- 1607 — Британлылар тарафынан Джеймстаун исемле (Вирджин ере) Төньяҡ Америкалағы беренсе даими колония сафҡа индерелә.
- 1609 — Испанлылар Санта-Фе ҡалаһын төҙөйҙәр. Был ваҡиғанан башлап хәҙерге АҠШ еренең көньяҡ-көнбайышында етди испан колонизацияһы башлана.
- 1620 — Яңы Англияла Плимут колонияһы барлыҡҡа килә.
- 1623 — Нью-Гемпшир колонияһының барлыҡҡа килеүе.
- 1626 — голландлыларҙың Яңа Амстердам — хәҙерге Нью-Йорк ҡалаһына нигеҙ һалыуы.
- 1630 — Британия пуритандары тарафынан Массачусетс ҡултығы колонияһы ойошторола, баш ҡалаһы итеп — Бостон ҡалаһы иғлан ителә.
- 1783 йылда Версаль тыныслыҡ килешеүе менән АҠШ-тын азатлыҡ өсөн һүғыш тамамланды.
- 17 сентябрь 1787 йылда Филадельф Конвентта АҠШ Конституцияһы ҡабул ителә.


text:
«Башҡортостан фарфоры» яңы баҙарҙар үҙләштерә
Октябрьский ҡалаһынан «Башҡортостан фарфоры» яуаплылығы сикләнгән йәмғиәте Мәскәүҙең «Крокус Экспо» күргәҙмә үҙәгендә үткәрелгән «ПИР–ҡунаҡсыллыҡ индустрияһы – 2010» ХШ халыҡ-ара күргәҙмәһендә ҡатнашты, тип хәбәр итә «Октябрьский нефтяник» гәзите. Бында 25 илдән 850-нән ашыу компания – аҙыҡ-түлек продукттары, эсемлектәр, ҡорамалдар етештереүселәр, ресторан һәм ҡунаҡханалар өсөн хеҙмәтләндереү күрһәтеүселәр йыйылды.
Октябрьскийҙар завод сығарған продукцияның бөтә ассортиментын тиерлек күрһәтте. Былар, иң элек, ресторандар һәм кафе өсөн һауыт-һаба. Әйтергә кәрәк, «Башҡортостан фарфоры» – Рәсәйҙә Европа продукцияһына тиңләшерлек ресторан һауыт-һабаһы сығарған берҙән-бер предприятие. Күргәҙмәгә килеүселәр йоҡа ғына «Сакура» сервизын, «Көнсығыш» фасоны сәй сервиздарын, яңыса биҙәлгән шахмат фигураларын юғары баһаланы. Завод күргәҙмәлә бөтә Рәсәйҙән, шулай уҡ Ҡаҙағстандан һәм Ҡырғыҙстандан хеҙмәттәшлек тураһында өс йөҙ самаһы тәҡдим алды. Хәҙер маркетинг хеҙмәте һәм һатыу бүлеге бөтә мәғлүмәтте ҡайтанан ҡарап, системаға һала, ҡайһы бер потенциаль клиенттарға контракт төҙөү өсөн документтар оҙатылды ла инде.
Фарфорсыларыбыҙ Мәскәү күргәҙмәһенән ҡайтҡас та сираттағыһына – Өфөлә үтәсәк төбәк-ара күргәҙмәгә әҙерләнә башланы. Бизнес кеүек эштә өлгәшелгәндә туҡтап ҡалырға ярамай бит: ҡунаҡсыллыҡ индустрияһы даими үҫешә бара.


text:
Рөстәм Хәмитов «Бөтә Рәсәй ағас ултыртыу көнө» акцияһында ҡатнаштыФото: Андрей Старостин
Рөстәм Хәмитов «Бөтә Рәсәй ағас ултыртыу көнө» акцияһында ҡатнашты
Рөстәм Хәмитов «Бөтә Рәсәй ағас ултыртыу көнө» акцияһында ҡатнаштыФото: Андрей Старостин
ӨФӨ, 2015 йыл, 18 май. /«Башинформ» мәғлүмәт агентлығы/.
Өфөнөң Урмансылар паркында Рөстәм Хәмитов Бөйөк Ватан һуғышында Еңеүҙең 70 йыллығына арналған «Бөтә Рәсәй ағас ултыртыу көнө» акцияһында ҡатнашты. Республика етәксеһе шыршы үҫентеләре ултыртты, парк биләмәһен төҙөкләндереү һәм реконструкциялау буйынса үткәрелгән эштәр менән танышты, тип хәбәр итә төбәк Башлығының матбуғат хеҙмәте.
Былтыр йәй урман паркында 40 гектарҙан күберәк майҙанда санитар ҡырҡыу үткәрелгән, 4 500 кубометрҙан ашыу ҡоро-һары йыйылған. Алты саҡрымдан ашыу оҙонлоҡтағы юл-һуҡмаҡтар тулыһынса төҙөкләндерелгән, велосипедта йөрөүселәр өсөн юлдар һалынған, яҡтыртҡыстар һәм видеокүҙәтеү ҡоролмалары ҡуйылған. Автомобилдәр өсөн туҡталҡа төҙөлгән, сүп-сар һалыу өсөн урналар һәм биобәҙрәфтәр урынлаштырылған. Спорт майҙансыҡтары, ял итеү урыны һәм балалар ҡаласығы булдырылған.
Иҫегеҙгә төшөрәбеҙ, Башҡортостандың Урмансылар паркы 1966 йылдың сентябрендә асылған. 2014 йылда республика Башлығы Рөстәм Хәмитовтың башланғысы менән урман паркын төҙөкләндереү проекты ғәмәлгә ашырылды. Республика етәксеһе ошо биләмәлә Өфө халҡы һәм ҡунаҡтары өсөн экологик яҡтан таҙа ял итеү урыны булдырыу бурысын ҡуйғайны.
«Бөтә Рәсәй ағас ултыртыу көнө» сиктәрендә республиканың урман фондының 270 гектар майҙанында, 45 гектар ҡала һәм ауыл биләмәләре ерҙәрендә миллиондан ашыу үҫенте ултыртыу ҡаралған. Сарала 10 меңдән ашыу кеше ҡатнаша.


text:
Стәрлетамаҡта ветерандар өсөн бушлай такси эшләй
Еңеүҙең 65 йыллығы уңайынан Рәсәйҙең башҡа ҡалалары өлгөһөндә Стәрлетамаҡта ла Бөйөк Ватан һуғышы ветерандарын бушлай хеҙмәтләндереүсе таксилар эшләй башланы, тип хәбәр итә ҡала хакимиәтенең рәсми сайты. Әлеге мәлдә, урамдарҙы боҙ ҡаплағанда, был бигерәк тә мөһим. Өйҙән ҙур ҡыйынлыҡ менән сыҡҡан ололарға аптека йәки дауаханаға барыу хәл итеп булмаҫ мәсьәләгә әйләнә.
Ветерандарыбыҙҙың тормошон уңайлаштырыуҙың инициаторы булып ҡала хакимиәте башлығы Вәхит Әбдрәхимов сығыш яһаған. Ә Стәрлетамаҡ еңел такси предприятиеларының күбеһе был фекерҙе тормошҡа ашырыуҙы һәм ҡулдан килгәнсә ярҙам итеүҙе үҙ өҫтөнә алған.
Был акцияла «Экипаж», «Навигатор-инфо», «Бумер», «Гарант-Такси», «Элита плюс», «Такси Соната», «Ока-Сервис», «Ҡыҙыл аждаһа», «Карета», «Гранд-Техсервис», «Аура», «Мәскәү», «Ладуга», «Формула» яуаплылығы сикләнгән йәмғиәттәре ҡатнаша.
Хәҙер Бөйөк Ватан һуғышы ветерандары үҙҙәрен оҙатып йөрөүсе менән машина саҡыртып, поликлиникаға, дауахана, аптека, пенсион фондҡа йәки халыҡты социаль яҡлау идаралығына бушлай бара ала. Был учреждениеларҙан өйгә әйләнеп ҡайтҡанда ла такси хеҙмәтен бушлай ҡулланырға мөмкин. Бынан тыш, поликлиниканан ҡайтышлай һөт йәки икмәк артынан магазинға инеп сығырға ла ярай. Ә бына ҡунаҡҡа барғанда, мәҫәлән, ейәненә, ветерандың туғандары һәм яҡындары юл хаҡында үҙҙәре хәстәрлек күрергә тейеш.


text:
Район һәм ҡала хакимиәттәре башлыҡтары өсөн семинар үткәрелә
2010 йылдың 18 ғинуарынан 22-һенә тиклем Өфөлә Башҡортостан Республикаһы муниципаль райондары һәм ҡала округтары хакимиәт башлыҡтарының семинары үткәреләсәк.
Семинар Башҡортостан Республикаһы Президенты Мортаза Рәхимов Бойороғона ярашлы үткәрелә.
Семинарҙы ойоштороусылар – Башҡортостан Республикаһы Президенты Хакимиәте, Башҡортостан Республикаһы Президенты ҡарамағындағы Башҡортостан дәүләт хеҙмәте һәм идара итеү академияһы, «Башҡортостан Республикаһы муниципаль берәмектәр Советы» Ассоциацияһы.
Семинар урындағы үҙидараға реформа үткәреү буйынса берҙәм дәүләт сәйәсәтен тормошҡа ашырыу, муниципаль райондар һәм ҡала округтары хакимиәт башлыҡтарының профессиональ кимәлен күтәреү маҡсатында үткәрелә.
Семинарға Мәскәүҙән Һәм Волга буйы федераль округынан фәнни эшмәкәрҙәр, Федерация Советының урындағы үҙидара буйынса комитет вәкилдәре саҡырыласаҡ.


text:
Өфө журналисы «Бәллүр ҡәләм» премияһына лайыҡ булды
«Яңы быуат» («Новый Век») телерадиокомпанияһының Өфө хәбәрселәр пункты директоры Фәниз Фәтҡуллин Татарстандың «Бәллүр ҡәләм — Хрустальное перо» төп журналистар конкурсы премияһы лауреаты булды. Бүләкләү тантанаһы Ҡазандың «Корстон» дәүләт телерадиокомпанияһында 19 майҙа Татарстан Республикаһының Матбуғат көнөндә үтте.
Фәниз Фәтҡуллин «Туған тел» номинацияһында еңеүсе булды.
«Бәллүр ҡәләм — Хрустальное перо» конкурсы Ҡазанда 17-се тапҡыр уҙғарылды. Быйыл унда эштәрҙе беренсе тапҡыр дәүләт киң мәғлүмәт сараларынан ғына түгел, ә шәхси ойошмаларҙан ҙа ҡабул иттеләр. Бәйгелә ҡатнашыуға биш меңдән ашыу эш ебәргәйнеләр. Ағымдағы йылда Ҡазанда үткән Универсиадаға арналған махсус номинация ла булдырылғайны.


text:
Ҡаҙағстанда Башҡортостандың презентацияһы үтәсәк
8-9 октябрҙә Ҡаҙағстандың баш ҡалаһы Астанала Башҡортостандың презентацияһы үтә. Республика башлығы Рөстәм Хәмитов сараларға әҙерлек тураһындағы бойороҡҡа ҡул ҡуйҙы, документ Башҡортостан Республикаһының хоҡуҡи мәғлүмәт интернет-порталында урынлаштырылды.
Рәсми визит сиктәрендә Башҡортостандың презентацияһын үткәреү, күргәҙмә әҙерләү планлаштырыла, урындағы театрҙа М.Ғафури исемендәге Башҡорт дәүләт академия драма театры артистары Сыңғыҙ Айтматовтың пьесаһы буйынса «Аҡ пароход» спектаклен күрһәтәсәк.


text:
Башҡортостанда эшләүсе граждандарҙы диспансеризациялау әүҙем алып барыла
Рәсәй Федерацияһында эшләүсе граждандарҙы диспансеризациялау буйынса Башҡортостан әүҙем төбәктәрҙең береһе иҫәпләнә.
"Башинформ" агентлығына Республика мотлаҡ медицина страховкалауы фондынан хәбәр итеүҙәренсә, уҙған йылда диспансеризация сараларын финанслауға яҡынса 149,6 миллион һум аҡса күсерелгән, ә был программа нигеҙендә 144 928 кеше медицина тикшеренеүе үткән. Өҫтәмә диспансеризациялау буйынса план тулыһынса үтәлгән.
Башҡарылған диспансеризация һөҙөмтәләре буйынса һаулыҡтың 1-се төркөмөнә (сәләмәттәр төркөмө) тикшерелгәндәрҙең 23,2 проценты ингән, 2-се төркөмгә (сирләү хәүефе янаған төркөмдәгеләр) – 21 процент, 3-сөгә (амбулатор дауаланыуға мохтаж) – 54,4 процент, 4-се төркөмгә (стационар дауаланыуға мохтаж)– 1,3 процент, бишенсегә (юғары технологик медицина ярҙамына мохтаждар) 0,1 процент кеше ҡарауы асыҡланған.
Бынан тыш, диспансеризация һөҙөмтәһендә 11 кешелә туберкулез, 272 кешелә шәкәр диабеты, 24 кешелә яман шеш, өсәүһендә гепатит табылған.


text:
Өфө уҡыусылары 140 ағасты ҡотҡарған
Өфөнөң Октябрь районы уҡыусылары «Тәбиғәт» дәүләт унитар предприятиеһы менән иғлан ителгән «Ҡағыҙға – икенсе ғүмер» акцияһы сиктәрендә 19 тоннанан ашыу макулатура йыйған.
— Беҙҙең акция баштан уҡ ҡала райондары буйынса бер нисә этапҡа бүленде. Акция Ленин районында старт алды һәм унда 8,5 тонна макулатура йыйылды. Артабан эстафетаны баш ҡаланың Октябрь районы ҡабул итте. Бында бөгөнгө көндә 19 тонаннан ашыу икенсел сеймал йыйылған. «Ҡағыҙға – икенсе ғүмер» тәбиғәтте һаҡлау акцияһы был районда 19 декабргә тиклем дауам итәсәк, — тип хәбәр итте «Башинформ» агентлығына «Тәбиғәт» дәүләт унитар предприятиеһының инженер-экологы Альбина Шәмсетдинова.
Сиратта – Дим районы. Хәтерегеҙгә төшөрәйек, бер ай элек башланған акцияла ҡаланың бөтә мәктәптәре лә ҡатнаша ала. Уның төп үҙенсәлеге шунда: макулатураны мәктәптәрҙән «Тәбиғәт» махсус автомобиле – экомобиль үҙе килеп ала.
«Ҡағыҙға – икенсе ғүмер» акцияһының төп маҡсаты — балаларға бындай сеймалды рациональ файҙаланыу һәм ҡайтанан эшкәртеү кәрәклеген күрһәтеү. Әйткәндәй, бер тонна ҡағыҙ дүрт кубометр самаһы ағасты, икенсе төрлө әйткәндә, биш ҙур ағасты һаҡлап ҡала. Өфөнөң Ленин һәм Октябрь райондары уҡыусылары, тимәк, 140-ҡа яҡын ағасты ҡотҡарған.


text:
«Электрон муниципалитет» форумында почтаның бер юлы тиҫтәләгән хеҙмәт күрһәтеү мөмкинлеге күрһәтелде
Штрафтар тураһында белергә, һалым буйынса бурыстарҙың күләмен асыҡларға, торлаҡ-коммуналь хеҙмәттәр өсөн түләргә, табипҡа ҡабул итеүгә яҙылырға –Башҡортостандың почта бүлексәләрендә хәҙер ошо һәм башҡа бихисап хеҙмәттәрҙән файҙаланырға мөмкин. Ауырғазы районында үткән «Электрон муниципалитет–2012» Бөтә Рәсәй форумында Федераль почта элемтәһенең БР буйынса идаралығы белгестәре почта аша дәүләт хеҙмәттәре күрһәтеү мөмкинлеге менән таныштырҙы.
— Интернетҡа тоташыу пункттары арҡаһында почта селтәре граждандарға, төрлө инстанцияларға йөрөмәйенсә, бер урында бихисап хеҙмәттәрҙән файҙаланырға мөмкинлек бирә, — тинеләр республика идаралығында. — Һәр почта бүлексәһендә квалификациялы бегестәр эшләй, улар кәрәкле хеҙмәтте һайларға һәм унан файҙаланырға ярҙам итәсәк. Дәүләт һәм муниципаль хеҙмәттәр тураһындағы мәғлүмәттән тыш, бында гражданлыҡ, медицина ярҙамы, субсидиялар, мөлкәт мөнәсәбәттәре, һалым һәм йыйымдар, тәртип һаҡлау һәм хәүефһеҙлек мәсьәләләре тураһында ла белешергә була. Почта бүлексәләре аша Башҡортостан халҡы үҙҙәрен ҡыҙыҡһындырған һорауҙары менән дәүләт власы органдарына мөрәжәғәт итә, торлаҡ-коммуналь хеҙмәттәр, элемтә, телевидение һәм интернет өсөн түләй ала. Бер нисә ҡалала табипҡа ҡабул итеүгә һәм Росреестр идаралығына документтар тапшырыуға яҙылыу ҙа ойошторолған. «Рәсәй Почтаһы»ның үҫешкән инфраструктураһы арҡаһында электрон хеҙмәттәрҙән бөтә граждандар ҙа файҙалана ала. Быға халыҡтың ҡайҙа йәшәүе лә, шул иҫәптән төпкөл ауылдарҙан булыуы ла ҡамасауламай.
«Электрон муниципалитет» форумы ауылдарҙы мәғлүмәтләштереү мәсьәләләренә арналған. Иҫәп буйынса өсөнсө форумдың эшенә бөтә Рәсәйҙән йөҙҙән ашыу власть органдары вәкиле һәм мәғлүмәт технологиялары өлкәһе белгестәре йәлеп ителгән. Сарала ҡатнашыусылар IT-инфраструктураһын булдырыуға һәм уға ярҙам итеүгә муниципаль берәмектәр бюджеты сығымдарын ҡулайлаштырыу, дәүләт һәм муниципаль хеҙмәттәрҙе электрон төрҙә күрһәтеү, кадрҙар әҙерләү, IT-хеҙмәттәрҙе һәм муниципалитеттарҙың мәғлүмәт-аналитика бүлектәрен һөҙөмтәле формалаштырыу һәм эшләтеү мәсьәләләрен тикшерҙе.


text:
Өфө трикотаж фабрикаһы «Текстильлегпром-2010» күргәҙмәһендә ҡатнашасаҡ
Өфө трикотаж фабрикаһы текстиль һәм еңел сәнәғәт тауарҙары һәм ҡорамалдарының «Текстильлегпром-2010» федераль күмәртә йәрминкәһендә Башҡортостан исеменән ҡатнашасаҡ.
Рәсәй етештереүселәре өсөн иң әһәмиәтлеләрҙән һаналған күргәҙмә 21-24 сентябрҙә Мәскәүҙә, Бөтә Рәсәй күргәҙмә үҙәгенең павильондарында үтәсәк.
Өфө трикотаж фабрикаһы унда үҙенең яңы «Көҙ аккордтары» ҡатын-ҡыҙҙар трикотажы коллекцияһын тәҡдим итәсәк.
— Уны ижад итеүгә беҙҙе әүҙем тормош алып барған ҡатын-ҡыҙ образы илһамландырҙы, — ти дизайнерҙар. – Коллекцияла өс төп линия бар: «Джаз», «Рок-н-ролл» һәм «Блюз». Беренсе варианттың төп үҙенсәлектәр булып аныҡ силуэттар һәм тыныс төҫтәр тора. «Рок-н-ролл» сағыуыраҡ төҫтәрҙе һәм хәрәкәт итеүгә ҡамасауламаған уңайлы моделдәрҙе күҙ уңында тота. Өсөнсө линия — «Блюз» — хис-тойғолар менән һуғарылған, унда наҙлылыҡ һәм еңеллек бар һымаҡ. Төҫтәре – күк, зәңгәр һәм асыҡ һоро.


text:
Фото:
Рөстәм Хәмитов: «Башҡортостанда волейбол киң таралған спорт төрө булырға тейеш»
Фото:
Башҡортостанда волейбол киң таралған спорт төрө булырға тейеш, тип иҫәпләй республика Президенты Рөстәм Хәмитов. Был хаҡта ул шаршамбы, 22 августа, Өфөнөң «Урал» һәм «Уфимочка» волейбол клубтары уйынсылары һәм тренерҙары менән осрашыуҙа әйтте.
– Был спорт төрө Рәсәйҙә үҫеш ала, был хаҡта илдең ирҙәр йыйылма командаһының Лондонда үткән Олимпия уйындарындағы еңеүе һөйләй, — тине республика башлығы. – Волейбол тәү ҡармаҡҡа ғына еңел спорт төрө күренә, ул оҫталыҡ һәм ғәйәт күп көс талап итә. Беҙҙең Өфө командалары яҡшы уйнай, әммә беҙгә һөҙөмтәләр һәм призлы урындар кәрәк. Башҡортостан волейболын үҫтереү өсөн республика етәкселеге средстволар эҙләйәсәк.
— «Урал» волейбол клубында тренерлыҡ эшен дауам итеү минең өсөн оло хөрмәт, — тине клубтың баш тренеры Фригони Анджиолино. – Алдағы уйын миҙгеле ауыр буласаҡ, донъя кимәлендәге спротсылар менән уйнарға тура киләсәк. Тренировкаларға ваҡыт ҡалмаясаҡ та тиерлек. Әммә быға ҡарамаҫтан, яҡшы һөҙөмтәләргә ирешербеҙ, тип ышанабыҙ.
«Уфимочка» командаһының баш тренеры Андрей Подкопаев тренировкалар үткәреү базалары, шул иҫәптән волейбол өсөн өс мең кешегә иҫәпләнгән Спорт һарайы кәрәклеге хаҡында әйтте.
— Элек волейбол «Башкирэнерго» компанияһы ҡанаты аҫтында булды, — тине Рөстәм Хәмитов. – Хәҙер ул айырым кешеләр ҡулына күсте. Әлеге ваҡытта клуб эшмәкәрлеген матди йәһәттән тәьмин итеүҙе дауам итеү тураһында һөйләшеүҙәр алып барыла. Ҡыҙғанысҡа ҡаршы, республика бюджеты средстволары ғына етмәйәсәк. Командалары тик бюджет иҫәбенә генә матди йәһәттән тәьмин ителгән төбәктәр бар. Әммә Башҡортостанда төрлө спорт төрҙәре үҫтерелә, һәм улырҙың береһенә генә айырым иғтибар бүлеү дөрөҫ булмаҫ. Махсус һарай төҙөү өсөн 500 миллион һумдан ашыу аҡса кәрәк буласаҡ, федераль үҙәктең ярҙамынан тыш, мәсьәләне хәл итеп булмаясаҡ. Бәлки, беҙ финанслау өсөн спорт төрҙәрен кәметербеҙ, средстволарҙы ҡайһы берәүҙәрендә генә йүнәлтербеҙ. Олимпия уйындарына индерелгән барлыҡ спорт төрҙәрен үҫтереп булмаясаҡ. Әммә волейбол киң таралған һәм популяр спорт төрө булырға тейеш, — тигән фекерен белдерҙе республика башлығы.


text:
Энергетиктар көнө менән!
Башҡортостан Республикаһы Президенты Мортаза Рәхимов Энергетиктар көнө айҡанлы тармаҡ хеҙмәткәрҙәрен һәм ветерандарын һөнәри байрамдары менән ҡотланы. Ҡотлауҙа шулай тиелә:
“Башҡортостан энергетика комплексының хөрмәтле хеҙмәткәрҙәре һәм ветерандары! Һеҙҙе һөнәри байрамығыҙ – Энергетиктар көнө менән ихлас ҡотлайым!
Башҡортостандың энергетика системаһы ҙур иҡтисади һәм фәнни-техник ҡеүәткә эйә. Был илдә иң ҙур һәм иң ышаныслы электр һәм йылылыҡ энергияһы етештереүселәрҙең береһе. Республика энергетиктары эҙмә-эҙлекле рәүештә инновацион үҫеш юлы буйлап бара, фәнни технологияларҙы киң индерә.
Быйыл, бөтә ҡатмарлылыҡтарға ҡарамаҫтан, «Башкирэнерго» асыҡ акционерҙар йәмғиәте яңы энергетика объекттары төҙөүҙе, булған ҡеүәттәрҙе реконструкциялауҙы һәм яңыртыуҙы әүҙем дауам итә. Заманса турбиналар һәм ҡоролмалар, йылылыҡ магистралдәре, юғары вольтлы электр тапшырыу линиялары сафҡа индерелә.
Һәр ваҡыттағыса Башҡортостан энергетиктары Урал төбәгендә беренселәрҙән булып көҙгө-ҡышҡы осорҙа эшләүгә әҙерлек акты алды, был юғары миҙгел көсөргәнеше шарттарында республика энергосистемаһының өҙлөкһөҙ эшләү гарантияһы булып тора.
Социаль һәм кадрҙар сәйәсәтенә айырыуса ҙур иғтибар бирелә. Йыл һайын күп белгестәр квалификацияһын күтәрә. Энергетиктарға шифаханаларҙа һәм профилакторийҙарҙа урын бирелә, Бөйөк Ватан һуғышында ҡатнашыусыларға һәм хеҙмәт ветерандарына матди ярҙам күрһәтелә.
Социаль өлкәне камиллаштырыу, кәрәкле объекттар төҙөүҙе дауам иттереү үтә лә ҡыуаныслы. Мәҫәлән, Энергетик ауылында «Башкирэнерго» асыҡ акционерҙар йәмғиәте заказы буйынса төҙөлгән бына тигән физкультура-сәләмәтләндереү комплексы асылды. Ижтимағи тормошобоҙҙоң бөтә өлкәләрендә энергетиктарҙың ҡаҙаныштары киң билдәле.
Бай тәжрибәгә һәм юғары квалификацияға эйә булып, һеҙ киләсәктә лә энергия системаһының һөҙөмтәле эшләүен тәьмин итеү, республиканың, уның ҡалалары һәм ауылдарының артабанғы социаль-иҡтисади үҫеше өсөн кәрәкле шарттар булдырыу буйынса яуаплы бурыстарығыҙҙы уңышлы үтәрһегеҙ, тип ышанам.
Электростанциялар, электр һәм йылылыҡ селтәрҙәре, ремонт-төҙөлөш һәм махсуслаштырылған предприятиелар белгестәренә, эшселәренә һәм хеҙмәткәрҙәренә, энергетика ветерандарына ныҡлы һаулыҡ, именлек һәм бәхет, тыуған Башҡортостаныбыҙ һәм бөтә Рәсәй именлеге хаҡына хеҙмәтегеҙҙә яңынан-яңы ҡаҙаныштар теләйем!
Байрам менән, ҡәҙерле дуҫтар!
Башҡортостан Республикаһы Президенты М. Рәхимов”.


text:
Майҙа республика халҡын оҙайлы ял көндәре көтә Фото: Олег Яровиков
Майҙа республика халҡын оҙайлы ял көндәре көтә
Майҙа республика халҡын оҙайлы ял көндәре көтә Фото: Олег Яровиков
ӨФӨ, 2016 йыл, 7 апрель. /«Башинформ» мәғлүмәт агентлығы, Ксения Калинина/.
Майҙа республика халҡын оҙайлы ял көндәре көтә. 1 май — Яҙ һәм Хеҙмәт байрамы, 9 май — Еңеү көнө — ял көндәре. 2016 йылда 1 май йәкшәмбегә тура килә. Шуға бәйле 1 майҙағы (йәкшәмбе) ял көнө 2 майға (дүшәмбе) күсерелә. Шәмбе 2 ғинуарҙағы ял көнө шишәмбе 3 майға күсерелә.
Башҡортостан Хеҙмәт һәм халыҡты социаль яҡлау министрлығының матбуғат хеҙмәте хәбәр итеүенсә, биш көнлөк эш аҙнаһында 30 апрель, 1, 2, 3 һәм 7, 8, 9 май ял көндәре булып тора. Йома 29 апрелдә һәм 6 майҙа эш сәғәттәре ҡыҫҡартылмай.


text:
Ер мәсьәләһе – ауылға инвесторҙар килһен өсөн төп мәсьәлә
Башҡортостан Президенты Рөстәм Хәмитов республика Хөкүмәтенә кисекмәҫтән төбәктә ер сәйәсәтен ҡороуҙың берҙәм принциптарын эшләргә ҡушты.
— Республиканың агросәнәғәт комплексына инвесторҙар саҡырыу шарттарын билдәләргә кәрәк,– тип белдерҙе төбәк башлығы 26 октябрҙә Конгресс-холда үткән матбуғат конференцияһында.
Рөстәм Хәмитов ауыл хужалығындағы етешһеҙлектәрҙе билдәләне. Беренсе сиратта, был ер тураһындағы закондарҙың камил булмауы. Агросәнәғәтте үҫтереүгә средстволар һәм ресурстар һалыусы күп инвесторҙарҙы ерҙә аренда эше принцибы һис ҡәнәғәтләндермәй.
Башҡортостан Президенты, уға күп тапҡырҙар ерҙә эшләүселәрҙең, аренда срогы үткәс, артабан дауам итеп эшләй аласаҡтарына гарантия булмауына зарланыуҙарын ишетергә тура килде, тип аңлатты.
Икенсе проблема – ауыл хужалығы пайҙарын уйламай бүлеү. Ысынында бөгөн пайсы үҙенең ере менән бер ни ҙә эшләй алмай: эшкәртә лә, һата ла, залогка биреп, банкынан кредит ала ла алмай.
Рөстәм Хәмитов, был мәсьәләләрҙе хәл итмәй тороп, ауыл хужалығында ниндәй ҙә булһа үҫеш тураһында һүҙ алып барып булмай, тип һыҙыҡ өҫтөнә алды.


text:
Рөстәм Хәмитов Милли музейҙың 150 йыллығын байрам итеү тураһында указға ҡул ҡуйҙы
Башҡортостан Милли музейының 150 йыллығы менән бәйле республика Президенты Рөстәм Хәмитов 2014 йылда дәүләт бюджет мәҙәниәт һәм сәнғәт учреждениеһының юбилейына арналған саралар үткәреү тураһында указға ҡул ҡуйҙы.
БР Мәҙәниәт министрлығына саралар планын һәм тантаналы саралар үткәреү буйынса ойоштороу комитеты составын Башҡортостан Хөкүмәтенә раҫлауға индерергә ҡушылды.
Указды бойомға ашырыу менән бәйле сығымдар ҡаралған бюджет ассигнованиелары сиктәрендә финансланасаҡ.
Был указдың үтәлешенә контроллек итеү республика Президенты хакимиәтенә йөкмәтелде.


text:
Фото:
Рөстәм Хәмитов Приют ҡасабаһындағы торлаҡ йортта газ шартлау һөҙөмтәһендә зыян күргән кешеләр менән осрашты
Фото:
29 ғинуарҙа Башҡортостан Президенты Рөстәм Хәмитов Бәләбәй районының Приют ҡасабаһында булды. Республика башлығы газ шартлау һөҙөмтәһендә емерелгән йортто ҡараны, ҡазаға тарығандар менән осрашты, һәләк булғандарҙың ғаиләләренең ҡайғыһын уртаҡлашты.
— Республика зыян күреүселәргә һәм һәләк булғандарҙың ғаиләләренә һәр яҡлап ярҙам күрһәтәсәк, — тине Рөстәм Хәмитов. — Яҡын арала матди ярҙам күрһәтеү һәм янған мөлкәткә компенсация түләү тураһында Хөкүмәт ҡарары әҙерләнәсәк. Кисектергеһеҙ ихтыяждарға иртәгәнән башлап (тәүге арала – 15-әр мең) аҡса бирелә башлаясаҡ. Йорт яңынан һалынасаҡ. Иртәгә үк майҙанды билдәләп, сифатлы һәм етеҙ темп менән төҙөлөштө башларға кәрәк. Урманда торлаҡ йорттарҙы ике айҙа күтәреүгә өлгәштек. Һыуыҡ булыуын иҫәпкә алып, йорттарҙы минималь технологик срокта – 100 көндә тамамларға тырышасаҡбыҙ. Йәғни майҙа кешеләрҙе яңы фатирҙарға күсерергә кәрәк буласаҡ.
Башҡортостан Президенты зыян күреүселәр ваҡытлыса йәшәргә урынлаштырылған «Нефтсе» дөйөм ятағының бүлмәләрен ҡараны. Рөстәм Хәмитов бындағы шарттарға ҡарата ҡәнәғәтһеҙлек белдерҙе һәм кешеләрҙе ошо уҡ дөйөм ятаҡтағы ҡунаҡхана номерҙарына урынлаштырыуҙы талап итте. Артабан Президент зыян күреүселәр өсөн көнөнә өс тапҡыр туҡланыу ойошторолған ашхананы ҡараны. Штабҡа барғас, Рөстәм Хәмитов бында юҡҡа сыҡҡан документтарҙы тергеҙеүҙе ойошторорға, шулай уҡ тейешле хеҙмәттәрҙең даими эшләүен тәьмин итергә ҡушты.


text:
Намаҙ
Намаҙ (ғәр. صلاة; фар. نماز; төр. Namaz) — мосолмандарға фарыз булған биш ғәмәлдең икенсеһе, балиғ булған кеше үтәргә тейеш булған ғибәҙәт. Рәсүлебеҙ Мөхәммәт СҒС әйткән:"Балаларығыҙҙы ете йәштән намаҙға өйрәтегеҙ, ә ун йәштән намаҙға иғтибарһыҙлыҡтары өсөн һуғығыҙ һәм йоҡларға айырым һалығыҙ". Йәғни, ун йәштән ир бала менән ҡыҙ бала айырым йоҡларға тейеш. Намаҙ уҡыясаҡ кешенең тәне, кейеме һәм намаҙ урыны һәр төрлө нәжестәрҙән таҙа булырға тейеш. Шулай уҡ, һәр намаҙ уҡыусыға шәриғәт бойорған рәүештә тейешле ағзаларҙы һыу менән йыуып, тәһәрәт алыу фарыз.
Йөкмәткеһе
Намаҙ ваҡыттары[үҙгәртергә | вики-тексты үҙгәртергә]
- Иртәнге намаҙ — таң атҡандан алып, ҡояш ҡалҡа башлағанға тиклем дауам итә. Ул ике рәҡәғәт сөннәт, ике рәҡәғәт фарыз итеп уҡыла.
- Өйлә намаҙы — зәүәлдән(зенит) башлап, икенде ваҡытына тиклем. Ул 4 рәҡәғәт сөннәт, 4 рәҡәғәт фарыз, ике рәҡәғәт сөннәт итеп уҡыла.
- Икенде намаҙы — һәр нәмәнең күләгәһе үҙенән ике тапҡыр оҙонайғандан алып, ҡояш байый башлағанға тиклем дауам итә. Ул 4 рәҡәғәт фарыз.
- Аҡшам намаҙы — ҡояш байығандан һуң, киске шәфәҡ ҡыҙыллығы бөткәнгә тиклем. Ул 3 рәҡәғәт фарыз, ике рәҡәғәт сөннәттән тора.
- Йәстү намаҙы — киске шәфәҡ ҡыҙыллығы бөткәндән алып иртәнге намаҙға хәтле дауам итә[1]. 4 рәҡәғәт фарыз, 2 рәҡәғәт сөннәт. Аҙаҡтан 3 рәҡәғәт витр-важиб ҡушып уҡыла.
Намаҙ уҡыу тыйылған ваҡыттар[үҙгәртергә | вики-тексты үҙгәртергә]
1 – Ҡояш ҡалҡҡанда. Әгәр иртәнге намаҙ ваҡытында ҡояш ҡалҡа башлаһа – намаҙ боҙола.
2 – Зәүүәл ваҡыты. Өйлә намаҙы башланыр алдынан 45 минут алда.
3 – Ҡояш байығанда. Аҡшам намаҙына әйтеләсәк аҙан алдынан 45 минут алда. Әгәр өлгөрмәй ҡалһаң, ҡояш байығанда икенде намаҙының фарызын ғына уҡырға мөмкин.[2]
Уҡыласаҡ намаҙҙы ниәтләү[үҙгәртергә | вики-тексты үҙгәртергә]
Намаҙ уҡыр алдынан. уҡыласаҡ намаҙҙы күңел менән ниәтләү фарыз, тел менән ниәтләү мөхтәсәб. Имамға ойоған кеше лә ойоуҙы ниәтләргә тейеш. Биш намаҙға ла ошо рәүештә ниәт ҡылына: "Әғүүҙү билләәһи минәш шәйтаанир раджим. Бисмилләәһир рахмәәнир рахим" тип намаҙлыҡҡа баҫабыҙ, өс тапҡыр Әстәғифируллааһ тип әйтеп үәәәә әтүүбү иләйһи, тип тәүбә итәбеҙ. Күңелдән ниәт ҡылына:"Бисмилләәһир ирахмәнир рахим. Иләһи,бер Үҙеңдең ризалығың өсөн(ниндәй) намаҙҙың(нисә) рәҡәғәт (фарызын йәки сөннәтен) уҡырға ниәт ҡылдым,(имамға ойоп уҡыһа, ошо урында, ойоном ошо имамға тип әйтелә) йөҙөмдө йүнәлдерҙем ҡибла тарафына, хаалисан лилләәһи тәғәәләә, -тип әйтәбеҙ.Намаҙға баҫҡас, бары тик сәждәғә барасаҡ урынға ғына ҡарап торабыҙ.
Намаҙҙың 12 фарызы[үҙгәртергә | вики-тексты үҙгәртергә]
(намаҙ эсендә – 6, намаҙҙан тыш – 6)
Намаҙ шарттары (намаҙҙан тыш фарыздар)[үҙгәртергә | вики-тексты үҙгәртергә]
1 – Хәдәстән таҙарыныу: тәһәрәт, ғөсөл һәм тәйәммүм яр-ҙамында рухи бысраҡлыҡтан таҙарыныу.
2 – Нәжестән таҙарыныу: тәнде, кейемде, намаҙ уҡый торған урынды физик бысраҡлыҡтан таҙартыу.
3 – Ғәүрәт: тәндең тыйылған ерҙәрен кейем менән ҡаплау. Ирҙәрҙең кендектән алып тубыҡтың аҫҡы өлөшөнә ҡәҙәр, ҡатындарҙың бөтөн тәне, бите, ҡул һәм аяҡ остарынан башҡа.
4 – Истиҡбали-Ҡибла – Ҡибла тарафынан йүнәлгән булыу.
5 – Ваҡыт – һәр намаҙҙы үҙ ваҡытында уҡыу.
6 – Ниәт – намаҙ уҡырға эстән ниәтләнеү.
Намаҙ рөҡөндәре (намаҙ эсендәге фарыздар)[үҙгәртергә | вики-тексты үҙгәртергә]
1 – Тәкбир: намаҙҙы тәкбирҙән башлау. Мәҫәлән: «Аллаһу әкбәр».
2 – Ҡыям: намаҙҙы баҫып торған килеш уҡыу.
3 – Ҡыраат – намаҙҙа Изге Ҡөрьәнде уҡыу.
4 – Рөҡуғ: билдән эйелеп тороу.
5 – Сәждә: ергә маңлайҙы, ҡул һәм тубыҡтарҙы тейгеҙгәнсе эйелеү.
6 – Ҡадаи-Әхирә: намаҙ һуңында «Әт-тәхиәт»те уҡығанда ултырыу.
Шулай уҡ ҡарағыҙ[үҙгәртергә | вики-тексты үҙгәртергә]
Сығанаҡтар[үҙгәртергә | вики-тексты үҙгәртергә]
Иҫкәрмәләр[үҙгәртергә | вики-тексты үҙгәртергә]
- ↑ http://www.fondihlas.ru/index.php?option=com_content&view=article&id=118&Itemid=136
- ↑ Асым Уйсал, ҒӨСӨЛ, ТӘҺӘРӘТ ҺӘМ НАМАҘҒА ӨЙРӘНӘМ, Икенсе баҫма, Фәнирә Ғайсина тәржемәһе, «САД» нәшриәт төркөмө, Мәскәү, 2010 йыл, 80 бит.
Әҙәбиәт[үҙгәртергә | вики-тексты үҙгәртергә]
- Асым Уйсал, ҒӨСӨЛ, ТӘҺӘРӘТ ҺӘМ НАМАҘҒА ӨЙРӘНӘМ, Икенсе баҫма, Фәнирә Ғайсина тәржемәһе, «САД» нәшриәт төркөмө, Мәскәү, 2010 йыл, 80 бит.


text:
Башҡортостанда уҡытыусылар быйыл ике йыйын уҙғарасак
Унда 600ләп делегат ҡатнаша. Улар араһында Ырымбур, Силәбе, Ҡурған, Һамар өлкәләренән, Татарстан һәм Удмурт Республикаларынан делегациялар бар. Съезда күтәрелгән төп мәсьәләләрҙең береһе яңы дәүләт стандарттарына бәйле.
Башҡортостан уҡытыусыларының 10-сы съезында ҡатнашыусылар бөгөн секцияларға бүленеп эшләне. Бөтәһе 10 тематик секция ойошторолған. Уларҙа ҡаралған темалар араһында Башҡортостан халыҡтары телдәренә, милли компонентҡа ҡағылышлылары ла бар.


text:
Башҡортостанда 130 мең гектарҙа ужым культуралары ҡайтанан сәселәсәк
Башҡортостанда яҡынса 120-130 мең гектарҙа ужым культураларын ҡайтанан сәсеү көтөлә. Был күп йыллыҡ уртаса күрһәткес, тип хәбәр иттеләр БР Ауыл хужалығының матбуғат хеҙмәтенән. Монолиттарҙы үҫтереп ҡарау һөҙөмтәләре буйынса райондарҙа агрономия хеҙмәте менән үткәрелгән ужым сәсеүлектәре торошон анализлау 161 мең гектарҙа (25%) сәсеүлектәрҙең — яҡшы хәлдә, 343 мең гектарҙа (52%) – ярарлыҡ һәм 152 мең гектарҙа (23%) насар хәлдә булыуын күрһәткән.
Хәтерегеҙгә төшөрәйек, ағымдағы йыл уңышына республикала 656 мең гектарҙа ужым культуралары сәселгән, шуларҙан ужым арышы – 519 мең га, ужым бойҙайы – 106 мең га, ужым тритикалеһы – 29 мең га.
Тупраҡта дым булмауы арҡаһында страховка культуралары көҙгөһөн артыҡ үҫә алмаған, айырыуса республиканың көньяҡ урман-дала зонаһында һәм Урал алды дала зонаһында үҫеш насар. Ә 34 мең гектарҙа ужым бөтөнләй шытмаған. Белгестәр, ҡарҙың ҡалынлығы арҡаһында сәсеүлектәр ҡышҡы һыуыҡты яҡшы үткәргән, тип билдәләй.
Әлеге мәлдә баҫыуҙар ҡарҙан әрселә, вегетация тергеҙелә. Ҡарҙан асылған сәсеүлектәрҙә ужым тәү ҡарашҡа яҡшы үҫкән кеүек, шулай ҙа уларҙың торошо тулыһынса апрель аҙағы – май башында билдәле буласаҡ.
БР Ауыл хужалығы министрлығының агрономия хеҙмәте ужым культуралары үҫешенә ярҙам итерлек хәл иткес алым – яҙғы вегетация осоронда азот менән туҡландырыуҙы тәҡдим итә. Әйткәндәй, ашламаларҙы арзанайтыу өсөн республика ҡаҙнаһынан 200 миллион һум субсидия бүленгән.


text:
Фото:
Рөстәм Хәмитов «ИКЕА» төҙөлөшөн тамамлау бурысын ҡуйҙы
Фото:
Башҡортостан Президенты Рөстәм Хәмитов Өфөлә «ИКЕА» сауҙа-күңел асыу комплексын файҙаланыуға тапшырыуға әҙерлекте баһаланы. Элек федераль күҙәтеү органдары компания яғынан комплексты асыуҙы тотҡарлаған күп һанлы ҡағиҙә боҙоуҙарҙы асыҡланы. «ИКЕА» етәкселеге, бөтә етешһеҙлектәр бөтөрөлдө, тип ышандыра.
— Бөгөн комплекс территорияһында тикшереүсе структуралар вәкилдәре йыйылды. Уларҙың бурысы – етешһеҙлектәр бармы-юҡмы икәнлеген урында билдәләү, — тип белдерҙе республика Президенты. – Әгәр етешһеҙлектәр асыҡланһа, уларҙы яҡын арала бөтөрөргә кәрәк.
Бөтә кәмселектәр бөтөрөлгән осраҡта «ИКЕА» комплексы — алты аҙнанан, ә «Леруа Мерлен» магазины дүрт аҙнанан асыуға әҙер буласаҡ, тип көтөлә. «МЕГА» сауҙа-күңел асыу комплексын асыу өсөн саҡ ҡына күберәк – ике ай самаһы ваҡыт талап ителәсәк. Бөтә биналарҙың дөйөм майҙаны 160 мең квадрат метр тәшкил итә. Был комплекстар ҡаланы ике мең эш урыны менән тәьмин итәсәк, тип планлаштырыла.
Рөстәм Хәмитов, проектты төҙөүгә һигеҙ миллиард һум аҡса бүленде, тип билдәләне.
Республика башлығы әйтеүенсә, инвесторҙар йәлеп итеү төбәктең өҫтөнлөклө бурыстарының береһе булып тора.


text:
Башҡортостан парламентарийҙары Йәштәр йәмәғәт палатаһы составын яңырта
Башҡортостан парламентарийҙары БР Дәүләт Йыйылышы – Ҡоролтайҙың киләһе ултырышында Дәүләт Йыйылышы ҡарамағындағы өсөнсө саҡырылыш Йәштәр йәмәғәт палатаһы составына кандидатураларҙы ҡараясаҡ. Республика парламенты президиумы 13 октябрҙәге ултырышында ошо хаҡта ҡарар ҡабул итте.
Башҡортостандың Дәүләт Йыйылышы – Ҡоролтай ҡарамағындағы Йәштәр йәмәғәт палатаһы 2007 йылда ойошторолған, уның составына 35 кеше инә. Шуларҙың унауһы — республика Президенты күрһәтмәһе менән, 10 кеше — БР Дәүләт Йыйылышы – Ҡоролтай Президиумы тәҡдиме буйынса, 15 кеше йәштәр һәм балалар йәмәғәт ойошмалары вәкилдәре иҫәбенән ҡуйыла. Йәштәр палатаһы составы ике йылға бер тапҡыр яңыртыла.
Парламенттың 20 октябргә билдәләнгән пленар ултырышында Башҡортостан Президенты һәм БР Дәүләт Йыйылышы – Ҡоролтай менән күрһәтелгән кандидатуралар раҫланасаҡ. Бынан һуң раҫланған кандидаттар яҡын арала Йәштәр йәмәғәт палатаһының тулы составын формалаштырырға бурыслы. Рәйес Палатаның беренсе ултырышында һайлана, ул Палата формалашҡан көндән алып бер ай эсендә үтергә тейеш.
Хәтерегеҙгә төшөрәйек, БР Дәүләт Йыйылышы – Ҡоролтай ҡарамағындағы Йәштәр йәмәғәт палатаһы консультатив һәм кәңәшмә органы булып тора, ул йәштәр хоҡуҡтарын һәм законлы мәнфәғәттәрен закондар сығарыу кимәлендә көйләү, йәштәр проблемаларын хәл итеү буйынса тәҡдимдәр әҙерләү өлкәһендә БР Дәүләт Йыйылышы – Ҡоролтай эшмәкәрлегенә булышлыҡ итеү маҡсатында ойошторолған һәм үҙенең эшмәкәрлеген йәмәғәт башланғыстарында тормошҡа ашыра.


text:
Туймазы тикшеренеүселәре уҡыусыларҙың бөтә Рәсәй конференцияһында лайыҡлы сығыш яһаны
Мәскәү янындағы Обнинскиҙа уҡыусыларҙың 25-се “Йәшлек, фән, мәҙәниәт” бөтә Рәсәй конференцияһы үтте. «Киләсәк интеллекты» дөйөм Рәсәй Бәләкәй академияһы ойошторған был сарала бар илдең мәктәп һәм урта махсус белем биреү учреждениеларынан 600-ҙән ашыу уҡыусы ҡатнашты. Шулар араһында Туймазы педагогия колледжынан һайлап алыу төбәк этабын үткән Регина Ниғмәтуллина, Лилиә Сөләймәнова, Лилиә Иҫәнбирҙина һәм Станислав Янышев та бар ине.
Улар конференциянан өс төрлө дәрәжәләге лауреат дипломдары менән ҡайтты. Һәләтле балалар менән һөҙөмтәле эше өсөн Туймазы педагогия колледжының ғилми йәмғиәте етәксеһе Салауат Мосифуллин Рәсәй мәғариф академияһының Маҡтау грамотаһы менән бүләкләнде.


text:
Башҡортостан Президенты Великобританияның рәсми делегацияһы менән осраштыФото: Олег Яровиков
Башҡортостан Президенты Великобританияның рәсми делегацияһы менән осрашты
Башҡортостан Президенты Великобританияның рәсми делегацияһы менән осраштыФото: Олег Яровиков
Башҡортостан Президенты Рөстәм Хәмитов Великобритания рәсми делегацияһы ағзалары менән осрашты. Делегация составына Великобританияның Рәсәйҙәге Илселеге, Великобританияның Екатеринбургтағы Генераль консуллығы һәм 18 иң ҙур компанияһы вәкилдәре ингән. Улар араһында – Deloitte & Touche CIS, Ernst & Young, KPMG, Pilz Automation Technology Safe, GlaxoSmithKline, ICHARM и Aggreko.
Британия компанияларын презентациялау барышында Рөстәм Хәмитов, Башҡортостанда уңышлы инвестиция климаты булдырылған, тип билдәләне. Дөйөм алғанда, республикала 110-дан ашыу проект тормошҡа ашырыла, уларҙың дөйөм хаҡы 21 миллиард долларға етә.
— Беҙ инвесторҙарға бик ҙур льготалар бирәбеҙ, административ барьерҙарҙы мөмкин тиклем кәметергә тырышабыҙ. Һәм был һиҙелерлек һөҙөмтә бирә, — тине Башҡортостан Президенты.
Рөстәм Хәмитов фекеренсә, Башҡортостан предприятиеларының Британия компаниялары менән хеҙмәттәшлеге ярайһы уҡ әүҙем үҫешә. Мәҫәлән, былтыр Башҡортостан менән Великобритания араһында тауар әйләнеше 150 миллион долларҙан ашып китте, был сумманың 90 проценты самаһы – беҙҙең экспорт, башлыса, нефть һәм нефть продукттары.
Артабан хеҙмәттәшлек өсөн варианттар сифатында Башҡортостан Президенты нанотехнология, юғары аныҡлыҡта металл эшкәртеү мөмкинлеге биреүсе станоктар етештереү һәм һаулыҡ һаҡлау кеүек йүнәлештәрҙе тәҡдим итте.
— Һис шикһеҙ беҙҙә инглиз телен өйрәнеүгә ҙур иғтибар бирелә, был йүнәлештә лә эште әүҙемләштерергә кәрәк, — тине Рөстәм Хәмитов.
Осрашыуҙа Великобританияның Рәсәйҙәге Илселеге башлығы урынбаҫары Денис Киф билдәләүенсә, Великобританияның эшлекле даирәләре сәфәре «Башҡортостан менән Великобритания араһында коммерция мөнәсәбәттәрен юлға һалыуға ярҙам итәсәк».
— Великобритания Хөкүмәте халыҡ-ара сауҙа бәйләнештәрен артабан үҫтереүҙе үҙ өҫтөнлөктәренең береһе тип иҫәпләй. Төбәкте беҙ осраҡлы ғына һайламаныҡ. Беҙ, Башҡортостан – иҡтисади ҡеүәте һәм халыҡ-ара бизнес өсөн мөмкинлектәре яғынан Рәсәйҙең иң мөһим төбәктәренең береһе, тип иҫәпләйбеҙ. Великобритания иҡтисадтың төрлө өлкәһендә хеҙмәттәшлек итергә әҙер. Был сәфәр Британия һәм Башҡортостан компаниялары араһында иҡтисади мөнәсәбәттәрҙе үҫтереүгә булышлыҡ итер, тип ышанам.
Великобританияның Екатеринбургтағы Генераль консулы Нил Сэмпл фекеренсә, партнерлыҡ хеҙмәттәшлеген әүҙем үҫтереүгә «республикалағы эшлекле климаттан бигерәк, Башҡортостан тураһында мәғлүмәт етешмәүе» ҡамасаулай.
— Беҙҙең бурыс был мәғлүмәтте Британияның мөмкин тиклем күберәк бизнесмендарына еткереүгә ҡайтып ҡала, — тип билдәләне Нил Сэмпл.
— Беҙ Великобританияның эшлекле даирәләр вәкилдәре республикабыҙҙа тағы ла күберәк булыуы яҡлыбыҙ, — тип Генконсулды хупланы Рөстәм Хәмитов.


text:
Фото:
Канада менән Рәсәй хоккей командалары 25 февралдә осрашасаҡ
Фото:
Бер нисә сәғәт элек Канада йыйылма командаһы Ванкуверҙа Олимпиада-2010 хоккей турнирының 1/8 финалында немецтарҙы еңде. Матч 8:2 иҫәбе менән тамамланды. Канадалылар Рәсәй йыйылма командаһына ҡаршы сирек финал алдынан Германия менән осрашыуҙа бик яҡшы ғына “күнекмә” яһаны. Тап ошо ярышташтар артабан Уйын миҙалдары өсөн көрәшәсәк дүрт бәхетле команданың береһе буласаҡ.
Канада – Рәсәй сирек финалы 25 февралдә Өфө ваҡыты менән сәғәт һигеҙҙә башланасаҡ.


text:
Талпан энцефалиты осоро етә
Көндәр йылыныу менән талпан энцефалиты осоро етә. Өфөлә был бөжәктәргә, шулай уҡ серәкәй, ваҡ кимереүселәр һәм башҡа ҡоротҡостарға ҡаршы көрәшеүгә әҙерләнәләр. Өфө Дезинфекция станцияһының баш табибы Александр Мочалкин хәбәр итеүенсә, санитар-профилактик эштәр Башҡортостан баш ҡалаһындаа апрель аҙағында башланасаҡ.
— Бөжәктәрҙе юҡ итеү өсөн махсус препараттар – тирә-яҡ мөхит өсөн зыянһыҙ дезинсектанттар һиптереләсәк, — ти ул. – Беҙ ҡаланың бөтә урман-парк зоналарын эшкәртергә планлаштырабыҙ. Бөтәһе – 100 гектарға яҡын.
Дезинфекция станцияһының эше яҡшы һөҙөмтә бирә. Был турала һуңғы йылдарҙа Өфө биләмәһендә талпан энцефалиты һәм сысҡан биҙгәге менән ауырыуҙар һаны кәмеүе раҫлай.
Станцияның баш табибы ҡала халҡын шулай уҡ шәхси гигиена ҡағиҙәләрен ҡәтғи күҙәтергә саҡырҙы.
— Инфекциялар күп, һәм уны таратыусылар ниндәй миҙгел булыуға ҡарамаҫтан һиҙгерлеген юғалтмай, — тип аңлата Александр Мочалкин. – Билдәле бер осорҙа улар айырыуса әүҙемләшә. Шуға күрә һаҡланыу сараларын ентекле күҙәтергә кәрәк.


text:
«Өфө» аэропорты яҙғы-йәйге миҙгелдә осоштар географияһын киңәйтә
«Өфө» халыҡ-ара аэропорты 28 мартта яҙғы-йәйге расписание буйынса эшкә күсте, ул ағымдағы йылдың 30 октябренә тиклем дауам итәсәк.
Аэропорттың маркетинг хеҙмәте белгестәренең “Йәй-2010” миҙгеле расписаниеһын төҙөү буйынса башҡарған эштәре һөҙөмтәһендә, 2009 йылғы йәйге расписание менән сағыштырғанда үҙәк расписание буйынса самолет осоштарының төп производство күрһәткесенең — 10 процентҡа, ә хеҙмәтләндерелгән самолеттар массаһының 17 процентҡа артыуы көтөлә.
«Өфө» халыҡ-ара аэропорты асыҡ акционерҙар йәмғиәтенең матбуғат хеҙмәтенән хәбәр итеүҙәренсә, 40-тан ашыу йүнәлеште үҙ эсенә алған төп маршрут селтәренән тыш, йәйге миҙгелдә яңылары ла асылған: Монастир («Ырымбур авиалиниялары»), Худжанд һәм Дүшәнбе («Урал авиалиниялары»); Минеральные Воды («КавминводыАвиа»), Ханты-Мансийск һәм Нягань («ЮТэйр»), Красноярск («Красавиа»).
Йәге миҙгелдә «Авианова» авиакомпанияһы Өфө аэропортынан башҡарылырға тейешле осоштар географияһын һаҡлап ҡала, ул пассажирҙарға «Өфө – Мәскәү» маршруты буйынса арзан авиаосоштар тәҡдим итә.
Өфө авиабаҙарында яңы авиакомпаниялар араһынан Шарм-эль-Шейхҡа осоусы «Московия» авиакомпанияһын, «Айфлай»ҙы (Анталья, Хургадаға оса), «Красавиа»ны (Норильск, Красноярск, Сочи) билдәләргә мөмкин.
Яҙғы-йәйге миҙгелдә «Өфө» аэропорты «Урал авиалиниялары» авиакомпанияһы менән берлектә «Өфө – Дүшәнбе» һәм «Өфө – Худжанд» маршруттары буйынса Тажиҡстан менән даими бәйләнеште тергеҙә. «Армавиа» авиакомпанияһы «Өфө – Ереван» даими рейсын аса.
Йәйге отпускылар ваҡытында Рәсәйҙең (Сочи, Анапа, Краснодар), шулай уҡ сит илдәрҙең (Төркиә, Греция, Һиндостан, Испания, Мысыр) шифахана-курорт ҡалаларына рейстар асыла.
Өҫтәп үтәйек, аэропорт кассаларында йәйге расписание рейстарына билеттар һатыла башлаған. Пассажирҙарға һәр төрлө тарифтарҙан һайлап алыу мөмкинлеге бар, шуға ла сәфәрен алдан планлаштырған сәйәхәтселәр авиабилеттарҙы хәҙер үк алып ҡуя ала.


text:
Владимир Путин БРИКС һәм ШОС саммиттарында ҡатнашыу өсөн Өфөгә юллана Фото: Рәсәй Президенты сайтынан
Владимир Путин БРИКС һәм ШОС саммиттарында ҡатнашыу өсөн Өфөгә юллана
Владимир Путин БРИКС һәм ШОС саммиттарында ҡатнашыу өсөн Өфөгә юллана Фото: Рәсәй Президенты сайтынан
ӨФӨ, 2015 йыл, 8 июль. /«Башинформ» мәғлүмәт агентлығы, Ғәлиә Нәбиева/.
Рәсәй Президенты Владимир Путин Өфөгә юллана, алдағы өс көндә унда БРИКС һәм ШОС саммиттары уҙғарыла, тип хәбәр итә ТАСС. БРИКС саммиты саралары бөгөн, 8 июлдә, асыла. Кисен ил етәкселәренең рәсми булмаған аш мәжлесе үтәсәк.
9 июлдә лидерҙар БРИКС-тың профсоюз ойошмалары вәкилдәре һәм Эшлекле совет ағзалары менән осрашасаҡ. Шунан һуң дәүләт башлыҡтары бергә йыйыласаҡ, ошо осрашыуҙың бер өлөшө иртәнге аш форматында уҙасаҡ. Ил лидерҙары Украиналағы, Грециялағы хәлдәрҙе һәм «Ислам дәүләте» террористик төркөмөнә ҡаршы көрәште тикшерәсәк.
Һуңынан киңәйтелгән ултырыш һәм документтарға ҡул ҡуйыу тантанаһы буласаҡ. Рәсәй Президенты саммиттарға йомғаҡ яһаясаҡ һәм ике яҡлы осрашыуҙар үткәрәсәк. Шул уҡ көндө БРИКС, ШОС һәм Евразия иҡтисади союзы илдәре лидерҙарының рәсми булмаған осрашыуы, шулай уҡ БРИКС ойошмаһында ҡатнашыусы дәүләттәр хөрмәтенә ҡабул итеү ойошторола.
Саммит йомғаҡтары буйынса Өфө декларацияһына һәм Эшмәкәрлек планына ҡул ҡуйыу ҡаралған. Рәсәйҙең тәҡдиме буйынса БРИКС илдәренең 2020 йылға тиклемге Иҡтисади партнерлыҡ стратегияһы ҡабул ителәсәк.


text:
Рөстәм Хәмитов Стратегик инициативалар агентлығының корпоратив директоры Светлана Чупшева менән осрашты Фото: Башҡортостан Башлығының матбуғат хеҙмәте
Рөстәм Хәмитов Стратегик инициативалар агентлығының корпоратив директоры Светлана Чупшева менән осрашты
Рөстәм Хәмитов Стратегик инициативалар агентлығының корпоратив директоры Светлана Чупшева менән осрашты Фото: Башҡортостан Башлығының матбуғат хеҙмәте
ӨФӨ, 2015 йыл, 13 апрель. /«Башинформ» мәғлүмәт агентлығы, Илья Спиридонов/.
10 апрелдә Республика йортонда Башҡортостан Башлығы Рөстәм Хәмитов Стратегик инициативалар агентлығының корпоратив директоры Светлана Чупшева менән осрашыу үткәрҙе.
Агентлыҡ менән үҙ-ара килешеп эш итеү эшҡыуарлыҡ менән һөҙөмтәле мөнәсәбәттәр булдырырға мөмкинлек бирә, яңы үҫеш моделдәрен төҙөргә булышлыҡ итә, тип билдәләне республика етәксеһе.
– 2014 йыл республиканың инвестициялар йәлеп итеү ҡеүәһенең артыуы йәһәтенән һәйбәт булды. Йыл аҙағында беҙ инвестициялар йәлеп итеү күләме буйынса туғыҙынсы урынды биләнек, – тине Рөстәм Хәмитов. – 2015 йылда ла коллегаларым килтергән һандар былтырғыға ҡарағанда насар түгел. Бынан тыш, беҙ бәләкәй эшҡыуарлыҡҡа иғтибарыбыҙҙы йүнәлтәбеҙ.
Төбәк Башлығы һүҙҙәренсә, Башҡортостан инвестиция мөхитен яҡшыртыу буйынса төбәк стандартын ғәмәлгә ашырыуҙа әүҙем ҡатнаша. Республика ошо саралар уңышлы ҡулланылған тәүге төбәктәрҙең береһе булды, тип билдәләне Светлана Чупшева.
– Башҡортостан үҙенең мөмкинлектәре һәм хеҙмәт ресурстары буйынса бик ҡыҙыҡлы. Сит ил һәм Рәсәй эшҡыуарҙары менән аралашҡанда беҙ республика менән ҡыҙыҡһыныуҙарын күрәбеҙ. Беҙ субъекттың инвестиция мөхитен яҡшыртыуҙа ярҙам итергә теләйбеҙ. Үҙебеҙҙең сараларҙа республиканы күрһәтә алабыҙ, – тине Светлана Чупшева. – Республиканан рейтинг йомғаҡтары буйынса иң яҡшы ғәмәлдәр, ҡыҙыҡлы идара итеү ҡарарҙарын көтәбеҙ.
Стратегик инициативалар агентлығының корпоратив директоры Башҡортостандың инвестициялар йәлеп итеү, эшҡыуарлыҡты алып барыу өсөн яҡшы шарттар булдырыу буйынса эшмәкәрлеген, шулай уҡ республика Башлығы ҡарамағындағы инвестиция советының һөҙөмтәле эшен юғары баһаланы.
Яҡтар шулай уҡ быйыл июлдә баш ҡалала үтәсәк ШОС һәм БРИКС саммиттарын тишерҙе.
– БРИКС илдәренең хеҙмәттәшлеге сиктәрендә беҙ административ кәртәләрҙе кәметеү буйынса башланғыс менән сығыш яһаныҡ. Һүҙ виза режимы, стандарттарҙы таныу, сертификация хаҡында бара. Коллегаларыбыҙҙың ошо башланғысты хуплауы шатландыра, – тип һөйләне Светлана Чупшева. – Беҙ БРИКС илдәренең генә түгел, шулай уҡ ошо илдәрҙең төбәктәре менән хеҙмәттәшлек буйынса башланғыстарығыҙ хаҡында ла беләбеҙ, һәм уны хуплайбыҙ.
Шулай уҡ Стратегик инициативалар агентлығының корпоратив директоры Рөстәм Хәмитовтан БРИКС илдәре менән бәйләнештәре булған Башҡортостан предприятиеларының административ кәртәләрҙе кәметеү буйынса документтың нигеҙен тәшкил итерлек тәҡдимдәр исемлеген төҙөүҙәрен һораны.


text:
Башҡортостандың юғары уҡыу йорттары студенттарҙы ҡабул итеү тураһында бойороҡ сығарҙы Фото: Олег Яровиков
Башҡортостандың юғары уҡыу йорттары студенттарҙы ҡабул итеү тураһында бойороҡ сығарҙы
Башҡортостандың юғары уҡыу йорттары студенттарҙы ҡабул итеү тураһында бойороҡ сығарҙы Фото: Олег Яровиков
ӨФӨ, 2015 йыл, 5 август. /«Башинформ» мәғлүмәт агентлығы, Эльмира Сабирова/.
Шишәмбе, 4 августа, Башҡортостандың юғары уҡыу йорттары мәғлүмәт стендтарында һәм сайттарҙа беренсе этаптағы студенттарҙы ҡабул итеү тураһында бойороҡ сығарҙы. Яңы регламентҡа ярашлы, быйыл уҡырға инеүселәрҙең проценты ҡәтғи билдәләнгән. Тәүге этапта вуз абитуриенттарҙың — 80, икенсеһендә ҡалған 20 процентын ҡабул итә ала. Беренсе этапҡа эләкмәгән абитуриенттарға 6 авгусҡаса документтарының төп нөсхәләрен тапшырып өлгөрөргә кәрәк.
Быйыл Өфө дәүләт авиация техник университетында бакалавриат, белгеслек һәм магистратура йүнәлештәре буйынса белем аласаҡ студенттар өсөн 1820 һәм 730 урын бүленгән. Бюджет урындарына өс меңдән ашыу мәктәп тамамлаусы уҡырға инәсәк.
Беренсе курс студенттары араһында уҡыусыларҙың олимпиадаһында еңеүселәр һәм призлы урын алыусылар бар, тип асыҡлыҡ индерҙеләр Өфө дәүләт авиация техник университетының матбуғат үҙәгендә. Маҡсатлы йүнәлтмә буйынса 363 абитуриент ҡабул ителгән. Иң юғары балл (294) «Ғәмәли математика һәм информатика» йүнәлешендә теркәлгән. Ғаризалар буйынса уртаса конкурс — бер урынға биш кеше. «Электр энергетикаһы һәм электр техникаһы» йүнәлешендә иһә бер урынға 51 абитуриент дәғүә иткән.
Өфө дәүләт авиация техник университеты «ир-егеттәрҙең» уҡыу йорто булып ҡала: уҡырға инеүселәрҙең 70 проценттан ашыуы — егеттәр. Шуларҙың 125-е Хәрби-техник белем биреү институтының Хәрби уҡыу үҙәгендә белем аласаҡ.
Йола буйынса, ҡабул итеү тураһында бойороҡҡа Өфө дәүләт авиация техник университеты ректоры Николай Криони ҡул ҡуйҙы. Өфөнөң 56-сы мәктәбен тамамлаусы Диана Хәйруллина университеттың логотибы төшөрөлгән «бәхетле» ручкаға эйә булды.
Тантаналы саранан һуң университет майҙанында өлкән курс студенттары рәсми булмаған аралашыу ойошторҙо.


text:
Фото:
Өфөлә «АгроКомплекс–2012» халыҡ-ара махсуслаштырылған күргәҙмәһе асылды
Фото:
Бөгөн Өфөлә «АгроКомплекс-2012» 22-се халыҡ-ара махсуслаштырылған күргәҙмәһе асылды. Әлеге ваҡытта ул республикалағы берҙән-бер агросәнәғәт күргәҙмәһе һәм бер үк ваҡытта төбәк проекттары араһында иң ҙур ауыл хужалығы форумы иҫәпләнә.
«АгроКомплекс»ты асыу тантанаһында Башҡортостан Президенты Рөстәм Хәмитов ҡатнашты. Республика башлығы әйтеүенсә, бындай күләмдәге агросәнәғәт комплексы ҡаҙаныштары күргәҙмәһен үткәреү – Башҡортостан өсөн үтә мөһим ваҡиға.
— Барығыҙҙы ла республикала «АгроКомплекс–2012» махсуслаштырылған күргәҙмәһе эшләй башлауы уңайынан ҡотлайым. Беҙҙең күргәҙмәлә Нидерландтың Рәсәй Федерацияһындағы Ғәҙәттән тыш һәм Тулы хоҡуҡлы илсеһе Рональд Келлер етәкселегендәге Нидерланд Короллегенең ҙур делегацияһын сәләмләйем. «АгроКомплекс»тың халыҡ-ара кимәлгә күтәрелеүе ҡыуандыра, — тине Рөстәм Хәмитов.
— Башҡортостанда эре ауыл хужалығы етештереүселәре эшләй, — тип дауам итте Президент. — Беҙ республиканың ауыл хужалығы ҡеүәттәрен арттыра барасаҡбыҙ һәм аграрийҙарға уларҙың эшендә бөтә яҡлап ярҙам итәсәкбеҙ. Пландарыбыҙ ҙур. Уларҙың үтәлешенә ҙур ресурстар һалғанбыҙ. Йыл һайын республикала ауыл хужалығы продукцияһы һиҙелерлек арта барһын, тигән теләктәбеҙ. Беҙ былай ҙа бөгөн Рәсәйҙә ауыл хужалығы производствоһында алдынғыларҙың береһе булып торабыҙ. Беҙҙең маҡсат – ауыл хужалығы буйынса илдә бер һүҙһеҙ лидерлыҡҡа өлгәшеү, — тип һыҙыҡ өҫтөнә алды Рөстәм Хәмитов.
Хәтерегеҙгә төшөрәйек, «АгроКомплекс–2012» күргәҙмәһендә Рәсәйҙең 20 төбәгенән, шулай уҡ сит илдәрҙән 190-ға яҡын предприятие ҡатнаша. «АгроКомплекс»тың ойоштороусылары булып Рәсәйҙең Ауыл хужалығы министрлығы менән РФ Сауҙа-сәнәғәт палатаһы ярҙамында БР Ауыл хужалығы министрлығы, Башҡортостан күргәҙмә компанияһы сығыш яһай.


text:
Өфөлә ауыл хужалығы йәрминкәләренең ноябрь аҙағына тиклем оҙайтылыуы ихтимал
Өфөлә ауыл хужалығы йәрминкәләрен үткәреү мэрияла үткән ҡала хакимиәтенең Ҡулланыу тауарҙары баҙары идаралығының начальник урынбаҫары Зөлфиә Ижбулатова ҡатнашлығындағы сираттағы матбуғат конференцияһы темаһы булды. Быйыл дөйөм ҡала ауыл хужалығы йәрминкәләре 17 сентябрҙән 30 октябргә тиклем Өфөнөң 20 майҙансығында үтәсәк, тип билдәләне ул.
Ауыл хужалығы йәрминкәләре быйыл 27 августа Спорт һарайы алдындағы майҙанда бал һәм һуған йәрминкәһен үткәреүҙән башланды. Дөйөм алғанда йәрминкәгә 10 тонна самаһы бал, 25 тонна һуған, 35 тонна йәшелсә һәм 5 тонна ит килтерелгән ине.
10 һәм 11 сентябрҙә Серго Орджоникидзе исемендәге һарай һәм Йәштәр һарайы алдындағы майҙандарҙа үткән Башҡортостан умартасылыҡ һәм апитерапия буйынса ғилми-тикшеренеү үҙәге һәм республиканың 38 районынан умартасылар ҡатнашлығындағы бал йәрминкәләрендә йәмғеһе 919 һатыу урыны ойошторолдо. Унда төрлө сорттағы 169 тонна бал килтерелде.
Зөлфиә Ижбулатова хәбәр итеүенсә, алдағы ял көндәрендә Спорт һарайы алдындағы майҙанда – Башпотребсоюз предприятиелары ойошторған, ә 1 октябрҙә республика Мәғариф министрлығы ойошторған йәрминкәләр үтәсәк.
Өфө ҡалаһы ветеринар станцияһының ветеринар врачтары һатылған тауарҙар сифатына контроллек итәсәк.
Муниципаль райондарҙың ауыл хужалығы етештереүселәренән йәрминкәләрҙә ҡатнашыу өсөн заявкалар күп булһа, уларҙың 5 ноябрҙән 27-һенә тиклем оҙайтылыуы ихтимал, тип һыҙыҡ өҫтөнә алды Зөлфиә Әлим ҡыҙы. Яңы йыл алды ит йәрминкәләре гелдәгесә 10-25 декабрҙә үтәсәк.


text:
Йылайыр районы Башҡортостандың мәҙәни баш ҡалаһына әйләнәсәк
Бөгөн, 25 мартта, «Башҡортостандың мәҙәни баш ҡалаһы» республиканың мәҙәни саралар штандартын Көйөргәҙенән Йылайыр районына тапшырыу тантанаһы үтәсәк.
Мәҙәниәт йылы символы Йылайыр районында бер көн буласаҡ. Бер көнлөк марафон сиктәрендә Мәҙәниәт йылы штандартын тапшырыу тантанаһы, йыл һайын һабантуй уҙғарыла торған урында башҡорт ашамлыҡтары байрамы, шулай уҡ «Боронғо башҡорт уйыны», «Иң яҡшы милли ризыҡ» һәм «Ҡунаҡсыл мөйөш» конкурстары уҙасаҡ.
Республика халыҡ ижады үҙәгенең матбуғат хеҙмәтенән хәбәр итеүҙәренсә, Ейәнсура һәм Йылайыр районы сигендә ҡунаҡтарҙы икмәк һәм тоҙ менән ҡаршы аласаҡтар. Музыкаль тәбрикләү менән «Рус йыры» халыҡ ансамбле сығыш яһаясаҡ.
Байрамға Йылайыр районының бөтә ауыл биләмәләре йәлеп ителгән. Һабантуй яланында тирмәләр ҡуясаҡтар, уларҙың һәр береһендә башҡорт милли аш-һыуын бешерәсәктәр. Байрам концерты программаһында район художество үҙешмәкәрҙәренең иң яҡшы халыҡ коллективтары һәм яңғыҙ башҡарыусылары сығыш яһаясаҡ.
26 июндә Йылайыр районы делегацияһы «Башҡортостандың мәҙәни баш ҡалаһы» марафон штандартын тапшырыу өсөн Стәрлебаш районына юл тотасаҡ.


text:
Дәүләт Думаһы депутаты Рима Баталованың рәсми сайты эшләй башланы
19 мартта Дәүләт Думаһы депутаты Рима Баталованың рәсми сайты эшләй башланы.
— Сайт минең, Дәүләт Думаһы депутаты һәм Рәсәй Паралимпия комитеты вице-президенты булараҡ, эшмәкәрлегем менән халыҡты таныштырыу маҡсатында ярҙамсыларым башланғысы менән ойошторолдо, — тип һөйләне депутат «Башинформ» агентлығына. – Унда Башҡортостан Республикаһы райондарына һәм ҡалаларына эш сәфәрҙәрем хаҡында тулы мәғлүмәт һәм отчеттар урынлаштырылған.
Был проект шулай уҡ депутат эшмәкәрлегенә ҡағылышлы көнүҙәк мәсьәләләр буйынса сайтҡа инеүселәр менән фекер алышыуҙы ла күҙ уңында тота. Әлеге ваҡытта унда торлаҡ йорттарҙа инвалидтарға йөрөргә ҡамасаулаған сәбәптәрҙе асыҡлауға йүнәлтелгән һорау алыу үткәрелә.
Иҫегеҙгә төшөрәбеҙ, атҡаҙанған спорт мастеры, 13 тапҡыр паралимпия чемпионы, 18 тапҡыр донъя чемпионы, 43 тапҡыр Европа чемпионы Рима Баталова 4 декабрҙә «Берҙәм Рәсәй» сәйәси партияһынан алтынсы саҡырылыш Дәүләт Думаһы депутаты итеп һайланды. Рима Баталова – Дәүләт Думаһының Физик культура, спорт һәм йәштәр эштәре буйынса комитеты ағзаһы.


text:
Өфө бөтә донъя кинематографистарын «Көмөш Аҡбуҙат» халыҡ-ара кино фестиваленә йыя
ӨФӨ, 2015 йыл, 7 сентябрь. /«Башинформ» мәғлүмәт агентлығы, Ләйлә Аралбаева/.
9 декабрҙән 12-нә тиклем Өфөлә II Халыҡ-ара «Көмөш Аҡбуҙат» милли һәм этник кино фестивале ойошторола. Сара Евразия гуманистик форумы сиктәрендә уҙғарыла. «Башҡортостан» киностудияһы унда ҡатнашыуға ғаризалар ҡабул итә. Фестивалгә 100-ҙән ашыу эш: 34 документаль, 45 ҡыҫҡа метражлы уйын һәм 25 тулы метражлы уйын фильмдары ебәрелгән дә инде. Иран, Египет, Ҡырғыҙстан, Латвия, Әрмәнстан, Бөйөк Британия, Эстония, АҠШ һәм Рәсәй кинематографистары үҙҙәренең әҫәрҙәрен тәҡдим иткән.
Халыҡ-ара жюри «Көмөш Аҡбуҙат» Гран-приһын, иң яҡшы сценарий, режиссер, оператор эше, иң яҡшы герой өсөн премиялар һәм башҡа приздар тапшыра.
Фестиваль сиктәрендә ШОС һәм БРИКС илдәренең кинематографияһына арналған фильмдар күрһәтеү, кино эшмәкәрҙәре менән ижади осрашыуҙар ҡаралған.
Фестиваль тәүге тапҡыр былтыр ойошторолдо һәм Башҡортостандың мәҙәни тормошонда әһәмиәтле, сағыу ваҡиғаға әүерелде. II Халыҡ-ара «Көмөш Аҡбуҙат» милли һәм этник кино фестивале лә республика Башлығы грантына уҙғарыла.
Сараны ойоштороусылар — Өфө ҡалаһы хакимиәте булышлығында Башҡортостан Хөкүмәте, Мәҙәниәт министрлығы, «Башҡортостан» киностудияһы. Төп маҡсат — донъя халыҡтарының рухи һәм мәҙәни ҡиммәттәрен пропагандалау, милли һәм этник йүнәлештәге фильмдар төшөрөүсе кинематографистарҙың ижадын популярлаштырыу, Рәсәй төбәктәре һәм сит илдәр араһында мәҙәни алмашыуҙы үҫтереү, яңы исемдәр асыу. Ғаризалар 1 октябргә тиклем silverakbuzat@yandex.ru электрон почтаһына ҡабул ителә. Тулыраҡ мәғлүмәт — фестивалдең рәсми сайтында.